Skim untuk golongan muda ditawar PN mampu kurang beban kehidupan

Tawaran manifesto Perikatan Nasional (PN) mampu mengurangkan beban kehidupan golongan muda pada ketika negara berdepan inflasi, kata Tan Sri Muhyiddin Yassin.

Pengerusi PN itu berkata anak muda adalah generasi pelapis masa depan negara dan perlu diberikan perhatian sewajarnya, malah manifesto ditawarkan gabungan tersebut juga akan memberi fokus untuk mewujudkan sejuta peluang pekerjaan kepada kelompok itu.

“Ketika berucap, saya mengulangi beberapa Tawaran PN Best kepada rakyat jika PN diberi kepercayaan mengetuai kerajaan sekali lagi.

“Antaranya menyediakan sejuta peluang pekerjaan berkualiti dan berpendapatan tinggi yang sudah pasti melegakan kerisauan para penuntut di institusi pengajian tinggi dalam mencari pekerjaan apabila tamat belajar nanti.

“Malah kita telah buktikan perkara ini ketika musim pandemik Covid-19, kerajaan PN masih mampu menyediakan kira-kira 530,000 peluang pekerjaan yang dapat membantu mereka menyara keluarga dan ibu bapa di kampung,” katanya dalam kenyataan di Facebook.

Muhyiddin malam tadi turun berceramah di Padang Awam AU2, Datuk Keramat dengan kehadiran ribuan orang ramai yang setia menunggu sehingga program habis walaupun keadaan hujan lebat.

“Saya merasa sungguh terharu melihat kehadiran begitu ramai sekali penduduk setempat walaupun hujan lebat sejak lewat petang.

“Mereka sanggup bertahan menunggu dalam hujan lebat untuk mendengar amanat daripada para pemimpin PN,” katanya yang menghargai orang ramai semasa program malam tadi.

Selain itu, Muhyiddin juga mengulas berhubung pelbagai skim untuk golongan muda yang baru memulakan kehidupan seperti rumah mampu milik yang sudah tentu dapat mengurangkan beban kehidupan terutama ketika inflasi.

Turut disentuh adalah berhubung langkah menambah baik skim perkhidmatan pasukan keselamatan dari aspek gaji, elaun serta faedah-faedah lain termasuk kumpulan veteran tentera dan polis.

Tidak ketinggalan bagi penduduk Sabah dan Sarawak pula, Muhyiddin berkata akan berusaha menyelesaikan tuntutan-tuntutan dalam MA63 dengan sebahagiannya sudah ditunaikan ketika menjadi kerajaan sedikit masa dahulu.

“Walaupun kita tidak lama menjadi kerajaan beberapa isu berkaitan royalti minyak dan gas berjaya diselesaikan tidak sampai setahun berbanding dengan Barisan Nasional (BN) walaupun sudah sekian lama memerintah,” ujarnya lagi.

Menurut Muhyiddin, tawaran yang dibuat PN adalah realistik dan boleh dilaksanakan sekiranya diberikan mandat selepas Pilihan Raya Umum Ke-15 (PRU-15) nanti.

“Saya tegaskan sekali lagi segala tawaran ini akan dapat dilaksanakan sekali lagi jika rakyat memilih PN pada Pilihan Raya Umum 19 November ini dan menolak BN dan Pakatan
Harapan yang sudah terbukti gagal ketika 22 bulan menjadi kerajaan,” ujarnya.


Harga runcit diesel, RON95 dan RON97 kekal

Harga runcit bagi petrol RON97 dan RON95 masing-masing kekal pada kadar RM4.30 dan RM2.05 seliter, bagi tempoh 1 September hingga 7 September ini.

Selain itu harga runcit diesel juga dikekalkan pada paras RM2.15 seliter.

Kementerian Kewangan dalam kenyataan hari ini memaklumkan kerajaan mengekalkan harga runcit petrol RON95 dan diesel bagi melindungi pengguna daripada kenaikan harga minyak dunia, meskipun harga pasaran bagi kedua-dua produk meningkat melebihi paras harga siling yang telah ditetapkan.

“Kerajaan akan terus memantau kesan perubahan harga minyak mentah dunia dan mengambil langkah bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu lagi.


Universiti di Filipina digegarkan insiden tembakan

Sekurang-kurangnya tiga orang termasuk bekas datuk bandar Filipina terbunuh dan beberapa individu cedera dalam serangan tembakan seorang lelaki bersenjata di sebuah kampus universiti di wilayah Manila, Filipina.

Lelaki bersenjata itu, yang bersenjatakan dua pistol ditangkap selepas kejadian tembakan berhampiran pintu pagar Universiti Ateneo de Manila di pinggir bandar Quezon pada Ahad.

Susulan insiden tersebut, universiti itu ditutup majlis tamat pengajian di fakulti undang-undang dibatalkan, kata polis.

Pegawai berkata mereka yang terbunuh dalam serangan itu adalah Rosita Furigay, bekas datuk bandar Lamitan di wilayah selatan Basilan bersama pembantunya dan seorang pengawal universiti.

Anak perempuan Furigay, yang sepatutnya menghadiri majlis tersebut mengalami kecederaan dan dikejarkan ke hospital, menurut laporan polis.

Datuk Bandar Quezon, Joy Belmonte mengutuk serangan itu dengan berkata “Insiden seperti ini tidak mempunyai tempat dalam masyarakat kita dan mesti dikecam ke peringkat tertinggi,” katanya dalam satu kenyataan.

Penyiasat masih mencari punca motif serangan itu.

Insiden tembakan di sekolah dan universiti jarang berlaku di Filipina walaupun undang-undang senjata apinya longgar.

Bagaimanapun pembunuhan yang disasarkan terhadap ahli politik adalah perkara biasa, terutamanya semasa pilihan raya.

Tembakan berlaku walaupun kawalan keselamatan yang ketat dan larangan senjata api dikenakan oleh polis dan pasukan kerajaan lain di bandar Quezon.

Presiden yang baru dipilih Ferdinand Marcos Jr. akan menyampaikan ucapan negeri pertamanya di bandar itu pada hari Isnin sebelum sesi bersama Kongres di Dewan Rakyat.


Risiko miokarditis selepas vaksin

Di Amerika Syarikat, 8.7 juta kanak-kanak sudah divaksin. Hanya 11 hingga 12 kes melibatkan kes myocarditis dan kesemuanya telah pulih. Di Singapura pula, lebih 20,000 kanak-kanak telah mendapat suntikan dengan tiada kematian dicatatkan.

Justeru, ibu bapa yang mempunyai anak yang mempunyai alahan teruk perlu dirujuk kepada doktor terlebih dahulu sebelum mengambil vaksin.

Ini kerana sama ada ibu bapa setuju atau tidak, vaksin dalam kalangan kanak-kanak perlu dipandang serius. Lihat, bukan sahaja di Malaysia, malah peningkatan kes positif Covid-19 turut berlaku di beberapa buah negara di seluruh dunia.

Artikel daripada Johns Hopkins Medicine, Amerika Syarikat (AS) mendedahkan, varian Delta memainkan peranan dalam peningkatan kes positif. Virus tersebut juga boleh dihantar dengan mudah oleh kanak-kanak dan orang dewasa yang tidak divaksinasi. Budak kecil terutamanya boleh mengalami komplikasi sindrom keradangan yang memerlukan penjagaan rapi atau mendapat gejala berpanjangan.

Namun, jika vaksin diambil, ia mengurangkan peluang virus untuk bermutasi kepada varian baharu yang mungkin lebih berbahaya.

Menurut  Pakar Pediatrik, Pantai Hospital Penang,  Dr Angeline Swee Kim, miokarditis telah diiktiraf sebagai komplikasi jarang vaksinasi mRNA penyakit coronavirus 2019 (Covid-19), terutamanya pada golongan lelaki dewasa muda dan remaja.

“Menurut Pusat Kawalan dan Pencegahan Penyakit AS, kadar miokarditis ialah 12.6 kes setiap juta dos vaksin mRNA dos kedua dalam kalangan individu berumur 12 hingga 39 tahun. Hanya orang yang mempunyai sejarah tindak balas alahan yang teruk kepada mana-mana komponen vaksin tidak boleh mengambilnya. Vaksin Covid-19 disyorkan untuk dan boleh diberikan kepada kebanyakan remaja dengan keadaan perubatan yang mendasari.

“ Justeru orang ramai perlu berhati-hati terhadap simptom seperti sakit dada, sesak nafas, perasaan jantung berdegup kencang, berdebar-debar atau berdebar-debar. Gejala biasanya bermula hari pertama hingga keenam selepas pemberian vaksin (kebanyakannya selepas dos kedua),” katanya.

Dalam pada itu, beliau menasihatkan jika orang ramai mengalami simptom tersebut, jumpa doktor dengan kadar yang segera.

“Miokarditis atau perikarditis merupakan satu kondisi yang sukar untuk dikesan kerana ketiadaan simptom. Selalunya, simptom yang pesakit alami merupakan tanda penyakit lain seperti serangan jantung.

“Memang ada laporan mengenai kesan sampingan seperti miokarditis dan perikarditis selepas (menerima) vaksin MRNA seperti Pfizer atau Moderna dalam kalangan lelaki remaja dan bawah 30 tahun.

“Biasanya (kes ini) selepas seminggu pertama vaksinasi dos kedua. Tapi bilangan (kes seumpama itu) kecil. Hanya kira-kira 0.001 peratus daripada penerima.

“Setakat data yang kita terima dari seluruh dunia, kebanyakan kes yang dilaporkan (di kalangan remaja yang menerima vaksin mRNA) adalah (kesan sampingan) ringan dan sembuh dengan cepat selepas rawatan ringkas,” katanya.

Katanya lagi, vaksinasi Covid-19 penting untuk melindungi kanak-kanak dan remaja daripada virus, terutama di saat kebanyakan golongan dewasa sudah menerimanya.

Sebagai langkah berjaga-jaga, elakkan melakukan senaman berat selepas menerima vaksinasi. Jika boleh, berehatlah sehingga anda benar-benar sihat.

Walaupun kesan sampingan serius amat jarang berlaku, Dr. Angeline berkata,  ibu bapa dan anak akan diberikan taklimat berhubung tanda yang perlu diperhatikan setelah mendapat vaksin.

Sementara itu, Kementerian Kesihatan Malaysia (KKM) turut menasihatkan golongan remaja agar tidak melakukan kerja fizikal berat seperti kegiatan sukan selama antara dua hari hingga seminggu selepas menerima suntikan.

Dr. Angeline memberitahu,  banyak kes miokarditis yang dilaporkan di Amerika Syarikat dipercayai melibatkan kegiatan seperti itu selepas vaksinasi.

“Nasihat ini bukan untuk remaja sahaja tetapi sesiapa sahaja. Mereka patut elak kegiatan berat selama kira-kira seminggu.

“Untuk kanak-kanak, kita nasihatkan (rehat) antara dua hari hingga seminggu.”

Sementara itu, penerima vaksin juga dinasihatkan agar tidak mengambil ubat seperti paracetamol dan ibuprofen  untuk mengelakkan kesan seperti kesakitan dan demam – sebelum disuntik.

Beliau berkata, ubat-ubat itu hanya perlu diambil jika individu mengalami sakit atau demam selepas suntikan.

“Garis panduan untuk tak ambil (ubat) untuk elak sakit dan demam bukan untuk vaksin Covid-19 saja, tetapi semua vaksin.

“Sebab ia mungkin sebabkan vaksin tak beri kesan terbaik,” katanya lagi.


Naib Ketua Wanita UMNO dilantik jadi Pengerusi PTPTN baharu

Datuk Norliza Abdul Rahim diumumkan sebagai Pengerusi Perbadanan Tabung Pendidikan Tinggi Nasional (PTPTN) yang baharu.

Lantikan terbaharu ini adalah siri lantikan politik terbaharu yang dibuat oleh kerajaan campuran selepas Parti Amanah juga turut mengumumkan lantikan melibatkan pemimpinnya semalam.

Norliza merupakan Naib Ketua Wanita UMNO dan pelantikan itu diumumkan Menteri Pengajian Tinggi, Datuk Seri Mohamad Khaled Nordin, menerusi satu kenyataan dalam Facebook beliau hari ini.

“Beliau mempunyai pengalaman lebih 30 tahun dalam bidang pembangunan hartanah, pengurusan harta dan dasar perumahan awam merangkumi sektor kerajaan serta swasta.

“Tahniah dan selamat maju jaya diucapkan. Semoga dengan lantikan ini, beliau dapat menerajui PTPTN dalam memperkasa fungsi dan peranannya bagi mengurus pembiayaan kewangan dan pinjaman pelajaran pendidikan tinggi dengan strategik dan inovatif,” katanya menurut hantaran itu.

Pada November 2021, Norliza dilantik sebagai pengerusi UDA Holdings Berhad (UDA).

Norliza yang memiliki Ijazah Sarjana Pentadbiran Perniagaan (Perakaunan), Ijazah Sarjana Muda Perancangan Kewangan Lanjutan dan Ijazah Sarjana Muda Perdagangan dan Pengurusan (Perakaunan).

Beliau juga mempunyai pengalaman luas dalam menerajui beberapa syarikat milik kerajaan dan swasta yang tersenarai di bursa merangkumi bidang hartanah, perkapalan dan juga universiti awam dan koperasi.

Norliza juga pernah dilantik sebagai Ahli Dewan Negara dari 2011 hingga 2017.


Kadar kebolehjangkitan naik, KKM akan pantau hospital: Khairy

Kementerian Kesihatan (KKM) sedang memantau hospital-hospital di seluruh negara susulan indikator kadar kebolehjangkitan Covid-19 (R-Naught) Malaysia meningkat kepada angka 1.0, kata Menteri Kesihatan Khairy Jamaluddin.

Khairy dalam ciapan menerusi akaun Twitter rasminya semalam turut menggesa individu yang telah diberi temu janji dos penggalak Covid-19, agar mengambil dos berkenaan.

“Warga emas, jika boleh, perlu mengelakkan tempat yang sesak . Amalkan #TRIIS (lakukan uji, lapor, asingkan, maklumkan, dapatkan rawatan segera),” ciap beliau dalam laporan Bernama.

Nilai R-Naught merujuk kepada tahap keberjangkitan kes Covid-19, iaitu berapa banyak kes yang boleh dijangkiti oleh satu kes positif.

Sementara itu Ketua Pengarah Kesihatan Tan Sri Dr Noor Hisham Abdullah dalam catatan di akaun Twitter beliau menyifatkan peningkatan semula kadar kebolehjangkitan bermakna kes harian semakin mendatar.

“Kebimbangan kita (Kementerian Kesihatan) adalah jika ia (kes harian) kembali meningkat,” katanya.

Dr Noor Hisham turut menggesa orang ramai supaya mematuhi prosedur operasi standard (SOP) dan kumpulan rentan dinasihatkan supaya mendapatkan segera dos penggalak apabila janji temu diberi.

Beliau turut melahirkan kebimbangan dengan peningkatan kes positif Covid-19 negara selama empat hari berturut-turut apabila sebanyak 6,323 kes baharu Covid-19 dicatatkan Khamis.

Sebelum itu, kes harian Covid-19 di Malaysia menunjukkan trend penurunan dengan 4,343 kes baharu dicatat pada Ahad sebelum ia meningkat semula mulai Isnin sehinggga semalam.


Gerbang iPay88 alami ‘insiden’, data kad pelanggan mungkin terjejas

Penyedia gerbang pembayaran iPay88 mendedahkan dalam satu kenyataan bahawa mereka mengalami “insiden keselamatan siber” yang mungkin telah menjejaskan data kad pelanggan.

Syarikat itu menyediakan perkhidmatan pemprosesan pembayaran kepada pelbagai perniagaan, termasuk platform e-dagang Shopee, dan syarikat perkhidmatan telekomunikasi.

Kad pembayaran daripada kebanyakan bank utama dan perkhidmatan e-wallet di negara ini diterima oleh gerbang iPay88, menjadikan insiden itu amat membimbangkan.

Walaupun tidak jelas bila kejadian itu berlaku, iPay88 berkata kebocoran itu dikesan pada 31 Mei.

“Setelah menemui masalah itu, kami segera memulakan siasatan pada 31 Mei dan membawa pakar keselamatan siber untuk menyelesaikan isu berkenaan,” kata syarikat itu.

Syarikat itu mendakwa proses pembendungan berjaya, tanpa sebarang aktiviti mencurigakan dikesan sejak 20 Julai.

“Untuk memastikan keselamatan berterusan data kad, kami telah melaksanakan pelbagai langkah dan kawalan baharu untuk mengukuhkan keselamatan sistem terhadap sebarang insiden selanjutnya,” kata iPay88 di laman webnya.

Syarikat itu juga mengatakan bahawa siasatan terhadap kejadian itu masih berjalan dan lebih banyak maklumat akan dikongsi kemudian.

“Semua rakan kongsi institusi kewangan telah dimaklumkan dan sentiasa dikemas kini.

“Kami akan terus memantau keadaan dengan teliti dan memastikan keselamatan data pemegang kad,” katanya.

Ahli Parlimen Lembah Pantai Fahmi Fadzil mengkritik syarikat itu di Twitter, mengatakan bahawa iPay88 tidak bertindak cukup cepat untuk memberi amaran kepada pelanggan walaupun kejadian itu berlaku lebih dua bulan lalu.

Beliau berkata Akta Perlindungan Data Peribadi 2010 perlu dipinda, sambil menambah, “terlalu banyak kebocoran data. Perlindungan data terlalu sedikit.”


Nak tolong MUDA macam mana, jentera pun tiada: Napsiah

Parti Ikatan Demokratik Malaysia (MUDA) meminta bantuan PKR bagi membantunya menghadapi Pilihan Raya Negeri (PRN) Johor namun mereka tiada jentera, bidas Napsiah Khamis.

Ketua Wanita PKR Johor itu terdahulu berkata menerima permintaan parti MUDA untuk membantu dan memberi tunjuk ajar bagi membuat persediaan dalam PRN Johor, namun sukar bagi Napsiah untuk membantu memandangkan parti tersebut tidak tahu menguruskan persiapan dalam pilihan raya.

“Macam mana nak ajar, jentera tak ada, bilik gerakan tak ada, apa pun tak ada,” kata Napsiah dalam satu hantaran di ruang status Facebooknya.

Napsiah juga mengeluh dengan karenah pemimpin MUDA yang sentiasa menganggunya dengan meminta banyak perkara, bagaimanapun pemimpin PKR itu memberi alasan terlalu sibuk dengan urusan lain dan sukar untuk membantu mereka.

“Adoi calon MUDA ni asyik mesej saja minta tunjuk ajar. […] Hakak busy kerja ini, tunggu free,” katanya lagi.

Terdahulu, Napsiah mengkritik parti komponen blok pembangkang, parti Amanah susulan langkah mereka menyerahkan kerusi Puteri Wangsa yang diperuntukkan Pakatan Harapan (PH) kepada parti MUDA.

Amanah dan DAP membuat keputusan memberikan enam kerusi kepada MUDA untuk bertanding, salah satunya kerusi Puteri Wangsa.

Dalam pada itu, Setiausaha Agung MUDA Amira Aisya Abd Aziz membuat pengakuan individu yang menghubungi Napsiah adalah dirinya dan menjelaskan ia dibuat sebagai tanda hormat kepada pemimpin lama yang berada dalam penta politik.

Amira turut meminta maaf andai tindakannya itu mengganggu Napsiah, namun berkata akan terus berhubung dengannya atas semangat setia kawan.

“Saya mesej Kak Napsiah atas kapasiti saya juga sebagai setiausaha agung Muda. Saya sentiasa hormat orang lama politik yang banyak bekerja.

“Atas semangat setia kawan dan hormat pada Kak Napsiah, saya akan terus berhubung. Maaf kalau ganggu masa. Harap kita dapat move forward together (bergerak maju bersama-sama),” katanya dalam ciapan di akaun Twitter.


Kedudukan Malaysia dalam indeks pemulihan Covid-19 merosot, jatuh ke tangga 67

Di tengah-tengah jumlah kes harian Covid-19 yang meningkat saban hari dan keghairan pemimpin politik mengadakan pilihan raya, kedudukan negara dalam indeks pemulihan Covid-19 jatuh secara mendadak, menurut indeks global 121 negara yang terbaharu.

Indeks Pemulihan Covid-19 Nikkei yang terbaharu pada 28 Februari menunjukkan kedudukan negara jatuh ke tangga 67 daripada tangga ke-10 pada 31 Januari lalu, kejatuhan yang banyak.

Kedudukan negara pada 31 Januari mencapai kedudukan terbaiknya di tempat ke-10 dengan skor 67.0. Selain kedudukan kedua Kemboja ketika itu, Malaysia mendahului negara Asia Tenggara termasuk Singapura.

Bagaimanapun, dalam indeks terkini setakat 28 Februari, kedudukan Malaysia merosot tangga ke-67 dengan markah 53.0, berkongsi kedudukan dan markah yang sama dengan negara Liechtenstein, Nicaragua dan Switzerland.

Bagaimanapun, Kemboja juga merosot dari tempat kedua dengan skor 78 pada Januari tetapi kemudiaan jatuh ke tempat ke-31 dengan skor 62 pada Februari (berkongsi tempat dan markah yang sama dengan Bahrain, Kanada, Colombia, Perancis, Sweden).

Dengan kedudukan terkini ini, Malaysia kini ditinggal di belakang Singapura (tempat ke-47 dengan markah 59), tetapi masih mendahului negara jiran Asia Tenggara lain dalam indeks ― Filipina (tempat ke-85, skor 49), Thailand (tempat ke-85, skor 49) , Vietnam (tempat ke-94, skor 47.5), Laos (tempat ke-96, skor 47), Myanmar (tempat ke-110, skor 41.5), dan Indonesia (tempat ke-118, skor 39).

Menurut laporan indeks tersebut, kejatuhan kedudukan Malaysia itu berpunca daripada rekod kes harian negara yang banyak setiap hari, ia susulan gelombang varian Omicron yang sedang dihadapi negara ketika ini.

Indeks Pemulihan Covid-19 Nikkei menyenaraikan negara dan wilayah berdasarkan pengurusan jangkitan, pelancaran vaksin dan mobiliti sosial mereka, dengan kedudukan yang lebih tinggi menunjukkan sesebuah negara semakin hampir pulih dengan bilangan kes Covid-19 yang disahkan rendah, kadar vaksinasi lebih tinggi dan langkah penjarakkan sosial yang kurang ketat.

Pada tahun 2021, Malaysia berada di kedudukan 114 dengan skor 29 (sehingga 30 Jun), dan sekali lagi berada pada kedudukan 114 dengan skor 30 (sehingga 31 Julai), dan 115 dengan skor 34 (setakat 31 Ogos), sebelum naik ke kedudukan 102 dengan skor 41.5 (sehingga 30 September), dan melonjak ke kedudukan ke-50 dengan skor 54.5 (sehingga 31 Oktober).

Kedudukan negara Jatuh sedikit tempat ke-57 dengan skor 53.5 setakat 30 November 2021, Malaysia sekali lagi membuat lonjakan besar apabila naik tempat ke-13 dengan skor 66.5 (sehingga 31 Disember 2021) dan sekali lagi berada pada kedudukan baik dengan menduduki tempat ke-10 selepas mendapat skor 67 (sehingga 31 Januari tahun ini).


Gempa bumi gegar Pulau Jawa petang tadi

Gempa bumi dengan magnitud 6.7 berlaku pada 4:05 petang Waktu Indonesia Barat, di pulau Jawa, Indonesia, tetapi tiada amaran tsunami dikeluarkan.

Menurut Badan Meteorologi dan Geofizik (BMKG) Indonesia, gempa itu berlaku 52 km dari barat daya Sumur-Banten dan 197 km barat daya Jakarta, lapor Bernama.

Gegaran itu dilaporkan pada kedalaman 10 kilometer di bawah dasar laut.


Isham koyak, Annuar tak sebut individu dia pula terasa pedas

Ketua Penerangan Barisan Nasional (BN) Selangor Isham Jalil koyak lagi apabila mengkritik dengan pedas Tan Sri Annuar Musa, setelah berasa dirinya yang menjadi sasaran kenyataan Menteri Komunikasi dan Multimedia itu.

Sebaliknya, Annuar dalam kenyataan hari ini mengingatkan bahawa beliau membuat kenyataan di dalam Facebook secara umum dan tidak merujuk kepada mana-mana individu.

“Seingat saya, posting FB saya tidak pun merujuk mana-mana individu. Saya memilih meluah pendapat secara umum. Namun banyak juga laporan dan portal yang mengaitkan secara langsung dengan individu-individu tertentu.

“Ada juga individu yang mengandaikan merekalah yang saya maksudkan. Kenyataan umum terus dijadikan polimik untuk serangan bersifat peribadi.

“Semua ini boleh saya fahami. Lebih-lebih lagi bila ia jelas datang dari kelompok yang berpuak, yang sememangnya ketara dalam politik hari ini. Apa lagi bagi yang memilih berkhidmat kepada individu sebagai profesion mereka. Itu pun kita boleh memahaminya,” katanya.

Annuar berkata beliau tidak akan terseret ke arah pertikaian personaliti sebaliknya bulan Ramadan ini wajar digunakan untuk lebih banyak beribadat.

Terdahulu, Ketua Penerangan BN Selangor Isham Jalil secara terang-terangan mengkritik Annuar yang disifatkannya sebagai seorang yang berlagak.

“Pagi tadi Menteri Komunikasi Annuar Musa berlagak lagi, dia kata yang orang-orang yang bukan ketua cawangan (macam saya) tidak boleh buat kenyataan kononnya macam ketua parti.

“Masalah dengan Annuar ini, bila ketua parti (Presiden) cakap pun dia sanggah dan tidak boleh terima, seolah-olah dia lebih tinggi dari ketua parti, dia juga pernah kata dia “lebih senior dari Presiden parti”,” kata Isham.

Malah, Isham juga berkata menteri komunikasi itu suka mengutuk orang tetapi ruangan komen di laman Facebook ditutup.

“Ada orang itu jadi Menteri Komunikasi. Dia suka kutuk orang. Tapi bila dia post dalam Facebook, ruangan komen pun dia tutup dan hanya buka untuk kawan-kawan baik dia sahaja untuk komen dan puji atau up dia.

“Bila dia kutuk orang dia seronok, tapi bila dia kena kritik dia koyak rabak. Macamanalah jadi Menteri Komunikasi tapi takut untuk berkomunikasi,” katanya.

Isham juga berkata dia melihat Annuar lebih banyak mengikut presiden parti lain berbanding UMNO.

“Saya lihat presiden parti yang dia ikut bukanlah presiden parti kita (UMNO) tetapi presiden parti lain.

“Kepada Tan Sri Annuar Musa, ular menyusur akar tidak hilang bisanya. Tetapi sepandai-pandai tupai melompat akan jatuh ke tanah jua. Dan, bukalah ruangan komen di Facebook itu, janganlah jadi penakut sangat, budak sekolah pun berani buka komen,” katanya.


6 lelaki direman bantu siasatan kes bakar remaja

Enam lelaki direman selama lima hari sehingga Khamis ini bagi membantu siasatan kes seorang remaja yang melecur dipercayai dibakar beberapa rakannya di Kemaman, Jumaat lepas.

Perintah reman itu dikeluarkan Majistret Tengku Eliana Tuan Kamaruzaman di Mahkamah Majistret Kemaman bagi membolehkan polis menjalankan siasatan di bawah Seksyen 307 Kanun Keseksaan, lapor Bernama.

Ketua Polis Daerah Kemaman, Supt Hanyan Ramlan berkata semua suspek berusia 18 hingga 28 tahun itu ditahan di beberapa lokasi di daerah Kemaman pada Jumaat dan Sabtu (semalam).

“Tiga suspek yang ditahan merupakan pekerja kilang, tiga lagi penganggur dan siasatan awal mendapati seorang daripada suspek berusia 28 tahun mempunyai rekod lampau berkaitan jenayah dadah,” katanya ketika dihubungi Bernama hari ini.

Media semalam melaporkan seorang remaja lelaki berusia 15 tahun mendakwa dibakar rakan-rakannya selepas dituduh mencuri wang RM100 dalam kejadian kira-kira 3 pagi di Kampung Perasing Jaya, Jabor di Kemaman.

Difahamkan remaja terbabit yang sedang dirawat di Hospital Tengku Ampuan Afzan Kuantan, Pahang kini berada dalam keadaan stabil walaupun melecur hampir 40 peratus pada bahagian leher hingga belakang badan.


Polis terima enam laporan berkait kenyataan Ramasamy

Polis menerima enam laporan berhubung kenyataan yang dimuat naik Timbalan Ketua Menteri II Pulau Pinang Dr P Ramasamy menerusi akaun Facebooknya, minggu lepas.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata hantaran bertarikh 13 Februari itu dikatakan bersifat provokatif dan pihaknya sedang menjalankan siasatan mengenainya, lapor Bernama.

“Hantaran itu dikatakan mencetuskan rasa tidak puas hati pelbagai pihak kerana mengaitkan pihak berkuasa agama Perlis dengan istilah pengislaman unilateral, penculikan, manipulasi, paksaan dan ancaman dalam mengulas isu hak penjagaan anak-anak Loh Siew Hong,” katanya dalam kenyataan hari ini.

Beliau berkata siasatan dijalankan Unit Siasatan Jenayah Terkelas Bahagian Pendakwaan Undang-Undang JSJ Bukit Aman di bawah Seksyen 505 (c) Kanun Keseksaan kerana mengeluarkan kenyataan dengan niat mengapi-apikan golongan atau kaum.

Selain itu, siasatan juga dilakukan mengikut Seksyen 504 kanun sama kerana membuat kenyataan mengaibkan yang boleh menyebabkan pecah keamanan dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

Abd Jalil turut menasihatkan orang ramai supaya tidak membuat sebarang spekulasi yang boleh menjejaskan siasatan selain cakna dan prihatin tehadap isu-isu yang menyentuh sensitiviti agama serta kaum.

“Orang ramai digesa menjadi pengguna media sosial yang bijak, berhemah dan tidak menggunakan platform itu sehingga boleh mendatangkan kegentaran awam serta menggugat keharmonian negara,” katanya.

Beliau berkata tindakan tegas tanpa kompromi akan diambil terhadap individu yang sengaja menggugat ketenteraman serta keselamatan awam.

Isnin lepas, Mahkamah Tinggi di sini memerintahkan tiga adik-beradik yang dalam jagaan Jabatan Kebajikan Masyarakat diserahkan dengan segera kepada ibu mereka iaitu Loh selepas membenarkan permohonan habeas corpus difailkan ibu tunggal itu.


MB Selangor tak jawab dokumen sulit skandal tanah dimiliki Chegubard

Pendedahan dokumen sulit didakwa dimiliki oleh Badrul Hisham Shaharin atau Che’gu Bard tidak dijawab Menteri Besar Selangor, Datuk Seri Amirudin Shari.

Ahli Jawatankuasa Penerangan Bersatu Pusat itu mendakwa memiliki dokumen sulit kerajaan negeri berhubung pemberian projek membersihkan Sungai Klang yang dianugerahkan secara rundingan terus kepada sebuah syarikat.

Sebaliknya, Amirudin berkata tuduhan dibuat itu sudah banyak kali dibangkitkan dan dijawab di Dewan Undangan Negeri (DUN) Selangor sebelum ini.

“Mereka boleh kemukakan dan perkara ini sudah dijawab di Dewan Undangan Negeri (DUN), tapi teruskan (dedahkan penyelewengan), malah laporan Suruhanjaya Pencegahan Rasuah Malaysia (SPRM) juga sudah dibuat dan mereka boleh kemukakan isu itu lagi sedangkan ia sudah dijawab di DUN sebelum ini,” katanya dipetik laporan BH.

Beliau terdahulu mengadakan sidang media di Pusat Perkhidmatan Rakyat Parlimen Gombak hari ini.

Terdahulu, Badrul Hisham mendakwa, ada sekurang-kurangnya tiga lagi penyelewengan oleh Menteri Besar akan didedahkan dalam tempoh 48 jam tiga hari sebelum menjelang hari pengundian, Sabtu ini.

Malah, beliau turut membuat laporan kepada SPRM mengenai salah laku Amirudin dalam pemberian projek membersihkan Sungai Klang yang dianugerahkan secara rundingan terus kepada sebuah syarikat.

Beliau mendakwa menyerahkan laporan bersama lampiran hampir 200 helai dokumen berkaitan, termasuk bertaraf sulit antaranya lima Kertas Majlis Mesyuarat Kerajaan Negeri dan salinan perjanjian.

Amirudin berkata, beliau percaya tuduhan dan laporan terhadapnya itu dibuat kerana untuk mengalihkan isu projek unsur nadir bumi (REE) di Kedah.

Katanya, serangan dibuat oleh PN itu dilihat terdesak terutama menjelang hari-hari akhir PRN.

“Kenapa dia nak tuduh kita? Sebab REE di Kedah terlalu menekan dan tidak boleh dijawab dan perputar-putar, akhirnya dia terperangkap,” katanya.

Ditanya dakwaan mengenai 240 hektar tanah percuma diberikan kepada beliau, Amirudin berkata, perkara itu tidak ada asas dan jelas satu fitnah.

“Isu (beri tanah) 240 hektar percuma paling tiada asas, semalam dibangkitkan (saya) terima elaun?. Tiada satu sen pun saya dapat elaun. Paling besar saya dapat karipap dalam mesyuarat… mungkin itu juga dikira rasuah oleh mereka?.

“Malah, laporan SPRM sudah dibuat, saya tak perlu jawab dengan mendalam (kerana) sebahagian besar sudah dijawab, mungkin benda berulang kali, nampak baharu.

“Kenapa kita kekal melantik (syarikat itu) itu? Ia disebabkan (syarikat itu) tidak buat aktiviti perniagaan (sebab ia adalah syarikat bertujuan khas). Ia dipilih Azmin (Datuk Seri Mohamed Azmin Ali) pada Mac 2018 kemudian hutang RM40 juta (dengan kerajaan) untuk membersihkan sungai, memang kedudukan kewangan (syarikat) negatif.

“Jadi dah ‘unlock’, kita dedah dengan proses teliti sejak tahun 2019, diikuti tawaran baharu. Daripada lembaga (syarikat) sampai Menteri Besar Incorporated (MBI) dibentang ke Majlis Tindakan Ekonomi Negeri Selangor,” katanya lagi.


Pegawai KKM guna budi bicara sebelum keluar kompaun: Khairy

Pegawai Kementerian Kesihatan (KKM) sentiasa menggunakan budi bicara sebelum mengeluarkan kompaun kepada orang awam sekiranya berlaku pelanggaran prosedur operasi standard (SOP) berkaitan Covid-19, kata Khairy Jamaluddin Abu Bakar.

Menteri Kesihatan itu berkata sudah mengeluarkan arahan supaya pegawai penguatkuasa KKM mengeluarkan kompaun terhadap mereka yang melanggar SOP, tanpa mengira status atau latar belakang politik mereka jika didapati bersalah semasa kempen Pilihan Raya Negeri (PRN) Johor berlangsung.

Bagaimanapun, tambahnya, penguatkuasa berkenaan juga diminta menggunakan budi bicara mereka apabila menguatkuasakan undang-undang.

“Saya tau semua datang nak selfie dan sebagainya. Kita minta penguatkuasa minta ikut budi bicara.

“Kadang-kadang dia datang nak ambil gambar, jadi dalam keadaan 5 saat tu terus bagi kompaun, kena budi bicara sikit lakalau degil sangat baru bagi kompaun.

“Kita kena ada budi bicara. Penguatkuasa saya ada budi bicara, untuk melihat sama ada wajar untuk keluar kompaun atau tidak,” katanya dipetik laporan media.

Khairy terdahulu mengadakan tinjauan di Pusat Penilaian Covid-19 Klinik Kesihatan Simpang Renggam di Johor hari ini.

Dalam pada itu, Khairy juga berkata pihaknya akan meneliti rakaman video berhubung dakwaan bekas Perdana Menteri Datuk Seri Najib Razak melanggar SOP semasa berkempen di Perling, Johor pagi ini.

“Jika dapati video tu langgar SOP disebabkan dia, boleh dikeluar kompaun

“Saya kena sebut ni ye, kadang-kadang orang tengok video, orang salahkan pemimpin hadir. Bukan rujuk kes ni, semua keslah.

“Tapi yang sebab commotion (kekecohan) tu adalah orang ramai.

“Dalam keadaan tersebut saya dah minta, pertama kita beri teguran dulu, jangan kerumuni pemimpin.

“Kedua kita minta supaya dia jaga penjarakan sewaktu ada program walkabout dan sebagainya,” katanya lagi.

Sepanjang tempoh berkempen PRN Johor yang bermula semalam, parti politik didakwa gagal mematuhi SOP Covid-19 dalam aktiviti kempen mereka, termasuk acara yang dihadiri Najib ketika berkempen untuk calon MCA, Nicole Tan Hiang Kee di kerusi DUN Perling.


Perbicaraan kes terowong Guan Eng ditangguh, jalani kuarantin

Bekas Ketua Menteri Pulau Pinang, Lim Guan Eng diarah menjalani kuarantin kendiri dan perbicaraan kes empat pertuduhan membabitkan pembinaan terowong dasar laut dan projek pembinaan jalan utama di Pulau Pinang ditangguhkan kepada 22 September ini.

Peguam Gobind Singh Deo memaklumkan kepada mahkamah, anak guamnya yang juga Setiausaha Agung DAP diarah menjalani perintah kuarantin kendiri kerana menjadi kontak rapat kepada pesakit Covid-19 selama 10 hari bermula 1 hingga 10 September ini.

“Saya memohon penangguhan bagi perbicaraan yang sepatutnya berlangsung pada hari ini sehingga 10 September. Kami memohon maaf atas kesulitan yang dihadapi,” kata Gobind lapor Bernama.

Permohonan itu tidak dibantah Timbalan Pendakwa Raya, Wan Shaharuddin Wan Ladin.

Hakim Mahkamah Sesyen Azura Awi membenarkan permohonan pihak pembelaan dan mengarahkan perbicaraan bersambung semula pada 22 hingga 24 September ini seperti yang dijadualkan sebelum ini.

Hari ini sepatutnya memasuki hari kelapan perbicaraan dengan empat saksi pendakwaan telah memberi keterangan setakat ini, pada perbicaraan yang bermula pada 13 Julai lepas.

Mengikut pertuduhan pindaan pertama, Guan Eng, 60, didakwa sebagai Ketua Menteri Pulau Pinang ketika kejadian, menggunakan kedudukannya untuk menerima suapan wang berjumlah RM3.3 juta, dengan membantu syarikat milik Datuk Zarul Ahmad Mohd Zulkifli dilantik bagi melaksanakan Projek Pembinaan Jalan-Jalan Utama dan Terowong di Pulau Pinang, yang bernilai RM6,341,383,702.

Beliau didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Guan Eng dituduh meminta suapan 10 peratus daripada keuntungan yang akan diperoleh daripada Zarul sebagai upah, bagi membantu syarikat milik ahli perniagaan itu dilantik untuk projek sama, dan perbuatan itu didakwa dilakukan berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Guan Eng yang juga Ahli Parlimen Bagan, turut berdepan dua pertuduhan menyebabkan dua lot tanah milik Kerajaan Pulau Pinang bernilai RM208.8 juta, dilupuskan kepada syarikat pemaju berkaitan projek terowong dasar laut di negeri tersebut, yang didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.


Syarat kepada PAS guna lambang sendiri, apa sebenar niat UMNO?

Mesyuarat Majlis Tertinggi (MT) UMNO sepatutnya memuktamadkan keputusan berhubung kerjasama dengan PAS dan Bersatu, tetapi sebaliknya yang berlaku mereka meletak syarat berbentuk satu ugutan kepada parti Islam tersebut supaya menggunakan lambang sendiri pada Pilihan Raya Negeri (PRN) Melaka.

Keputusan UMNO pada Khamis lalu sebenarnya memberi isyarat pendirian Presidennya, Datuk Seri Ahmad Zahid Hamidi sudah ditolak pemimpin atasan dan menunjukkan suaranya tidak lagi relevan dalam menentukan hala tuju parti tersebut.

Walaupun pada awalnya Zahid dilihat berkeras dan seperti sudah tidak akan berpatah balik dengan pendiriannya untuk tidak bekerjasama dengan PAS dan Bersatu, tetapi UMNO tiba-tiba mengambil langkah cuba bertolak-ansur tetapi hanya dengan PAS atas alasan persefahaman Muafakat Nasional (MN).

Keputusan UMNO yang meletak syarat tersebut menimbulkan persoalan mengapa sokongan PAS sangat penting walhal mereka gagal memenangi sebarang kerusi semasa Pilihan Raya Umum Ke-14 (PRU-14) di Melaka sebelum ini, bahkan UMNO juga tidak pernah mengadakan rundingan kerusi antara kedua-dua parti.

Lebih tidak masuk akal, syarat UMNO itu diletak ketika pembahagian kerusi dalam Perikatan Nasional (PN) yang PAS juga salah seorang anggotanya sudah hampir selesai.

Untuk rekod, MN tidak pernah didaftarkan sebagai sebuah gabungan rasmi seperti PN, jadi bagaimana pula UMNO mahu meletak syarat tersebut memandangkan kerjasama tersebut hanya sekadar tidak lebih kepada Memorandum Persefahaman (MoU) kedua-dua parti.

Jika UMNO serius untuk meneruskan kerjasama dengan PAS, sepatutnya selain syarat menggunakan lambang sendiri itu diletakkan mereka juga sebenarnya perlu mengumumkan jumlah kerusi yang akan diberikan kepada PAS untuk bertanding dalam PRN Melaka. Bagaimanapun UMNO tidak pula memperincikan jumlah kerusi yang akan dirunding dengan PAS, sekadar syarat melibatkan lambang sahaja.

Namun, keputusan yang diumumkan UMNO pada Khamis malam lalu sebenarnya tidak lebih kepada satu strategi politik yang cuba memerangkap PAS dan menurut sumber ia bagi menguji sejauh mana kesetiaan dalam MN.

Sumber UMNO memberitahu Agenda Daily, majoriti ahli MT tidak sependapat dengan pendirian awal Zahid yang tidak mahu bekerjasama dengan PAS dan mereka hanya bersetuju ditamatkan kerjasama dengan Bersatu sahaja selari dengan keputusan Perhimpunan Agung UMNO 2020 yang lalu.

“Ada Ahli-ahli MT yang masih berkeras untuk meneruskan kerjasama dengan PAS tetapi mengetahui kedudukan PAS yang bersama dalam PN ia menyukarkan sebarang rundingan.

“Bagaimanapun, langkah yang diumumkan ini akan menjerat PAS dalam sebarang keputusan yang diputuskan mereka nanti,” kata sumber dalaman UMNO.

Jika secara solo bergerak atas tiket Barisan Nasional (BN), sumber memberitahu terdapat Ahli MT bimbang tanpa kerjasama dengan PAS mereka bakal menerima kekalahan teruk di Melaka dan Pakatan Harapan (PH) akan kembali memerintah.

Sentimen pengundi di Melaka kini sudah semakin marah dengan UMNO ekoran perebutan kuasa sesama sendiri sehingga menjadi punca PRN terpaksa diadakan.

Berbanding dengan PAS yang tidak mempunyai sebarang kerusi dalam Dewan Undangan Negeri (DUN) Melaka dan tiada penglibatan dalam kejatuhan kerajaan negeri baru-baru ini, imej mereka lebih baik dan bersih berbanding UMNO yang sudah dianggap sebagai sebuah parti yang tamak kuasa.

Pengundi di Melaka khususnya kaum Melayu sudah melihat wajah sebenar UMNO yang berebut kuasa sesama mereka sehingga sanggup menumbangkan kerajaan yang diterajui parti sendiri.

Dalam senario politik Melaka, krisis yang berlaku disebabkan oleh pergaduhan sesama pemimpin UMNO menjadi punca kepada PRN terpaksa diadakan dan lebih malang lagi ia berlaku ketika pandemik Covid-19 baharu hendak pulih. Rakyat masih trauma dengan episod penularan Covid-19 selepas PRN Sabah tahun lalu sehingga menjejaskan kehidupan mereka seharian.

Risiko untuk rakyat menolak UMNO sangat tinggi berbanding penolakkan terhadap PAS dan Bersatu, jadi UMNO sangat berharap dapat mengurangkan peluang untuk mereka kalah di Melaka.

Bagi menghidupkan peluang tersebut, tidak salahnya UMNO membuat satu syarat kepada PAS dan pada masa sama dapat memerangkap mereka. Keputusan balas PAS terhadap syarat yang diletak UMNO akan menjadi penentu hala tuju kerjasama kedua-dua parti.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada PRU14, UMNO hanya memenangi 13 kerusi DUN Melaka, Bersatu yang ketika itu bersama PH menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Banjir Jelebu: RAMD selamatkan 50 individu terperangkap di Kenaboi

Seramai 50 orang awam yang terperangkap dan terputus bekalan makanan serta ubatan susulan banjir yang melanda Taman Negeri Kenaboi, Jelebu, dua hari lepas diselamatkan Batalion Ke-15 Rejimen Askar Melayu Diraja (15 RAMD).

Menurut kenyataan Tentera Darat Malaysia (TDM) dua pegawai dan 23 anggota lain-lain pangkat diatur gerak membantu mangsa banjir di lokasi tersebut.

“Terdahulu, beberapa anggota tentera telah menemukan tiga orang awam yang sedang mencari bekalan makanan pada jam 11.15 pagi.

“Susulan itu, satu kumpulan tinjau diatur gerak untuk mencari laluan masuk dan mengenal pasti jumlah orang awam yang memerlukan bantuan,” katanya.

TDM berkata daripada jumlah itu seramai 31 orang bersetuju untuk dibawa keluar dan ditempatkan di Kem Rekreasi Bukit Perjuangan manakala baki 19 orang yang enggan keluar telah dimaklumkan kepada Pusat Kawalan Operasi Bencana (PKOB) Daerah Jelebu untuk tindakan selanjutnya.

Katanya, gerakan mencari dan menyelamat seperti ini sejajar dengan Tonggak Kelima Perintah Ulung Panglima Tentera Darat Ke-28 iaitu Peningkatan Hubungan Tentera Darat Dengan Awam.


Agong perkenan tubuh RCI Tabung Haji, siasat operasi 2014-2020

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan penubuhan Suruhanjaya Siasatan Diraja (RCI) bagi menyiasat isu pengurusan dan pengoperasian Tabung Haji (TH) dari 2014 hingga 2020.

Antara lain suruhanjaya itu akan menyiasat hasil pengauditan perunding-perunding seperti PricewaterhouseCoopers (PwC), Ernst & Young (EY) dan Roland Berger dari tahun 2014 hingga 2020.

Selain itu, suruhanjaya itu akan menentukan sama ada terdapat tindakan menyembunyikan (cover up) maklumat berkaitan isu-isu yang dibangkitkan dan perbuatan memberi kenyataan mengelirukan mengenainya.

Suruhanjaya akan mencadangkan tindakan yang sesuai diambil terhadap pihak-pihak terlibat sama ada secara langsung atau tidak langsung jika mereka didapati melanggar mana-mana peruntukan undang-undang yang sedang berkuat kuasa tanpa menjejaskan apa-apa siasatan dan tindakan perundangan yang sedang dilaksanakan pihak-pihak berkuasa berkaitan.

Langkah ini bertujuan penambahbaikan dan tadbir urus TH dan mengemukakan kepada kerajaan laporan hasil semakan dan syor mengenai tindakan susulan, jika perlu, dalam tempoh tiga bulan.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata penubuhan RCI itu dilakukan selaras dengan Akta Suruhanjaya Siasatan 1950 (Akta 119).

Memetik Bernama, beliau berkata Yang di-Pertuan Agong juga memperkenan pelantikan enam ahli RCI termasuk bekas Ketua Hakim Negara Tun Md Raus Sharif sebagai Pengerusi.

Lima lagi ahli RCI ialah bekas Ketua Setiausaha Negara Tan Sri Samsudin Osman; Pengasas Kumpulan RHB Tan Sri Abdul Rashid Hussain; dan bekas Pengerusi Bank Muamalat Malaysia Berhad Tan Sri Dr Mohd Munir Abdul Majid.

Turut dilantik ialah Naib Canselor Universiti Islam Antarabangsa Sultan Abdul Halim Mu’adzam Shah (Unishams) Profesor Dr Asmadi Mohamed Naim dan Timbalan Presiden Dewan Perniagaan Melayu Malaysia Norsyahrin Hamidon.

Wan Junaidi berkata ahli RCI yang dilantik merupakan tokoh berwibawa, mempunyai kepakaran dan pengalaman luas dalam bidang masing-masing iaitu kehakiman, perkhidmatan awam, pentadbiran, ekonomi, kewangan, pelaburan, pasaran modal, perbankan, kewangan Islam serta perakaunan.

“Mereka yang dilantik ini telah dipastikan bebas dan tidak mempunyai hubungan secara langsung dengan TH.

“Ini bagi memastikan siasatan dapat dijalankan dengan telus, adil dan saksama serta mengelak sebarang isu yang melibatkan konflik kepentingan dengan pihak yang berkaitan,” menurutnya dalam kenyataan semalam.

Beliau berkata pelantikan itu berkuat kuasa mulai esok hingga 19 Julai dan suruhanjaya itu diberikan tempoh enam bulan bagi melaksanakan siasatan serta menyediakan laporan untuk dipersembah kepada Yang di-Pertuan Agong.


3.1 juta rakyat sudah lengkap terima dua dos setakat semalam

Jumlah rakyat Malaysia yang disuntik dua dos lengkap setakat semalam sudah mencecah 3,190,789 orang atau 10 peratus daripada jumlah keseluruhan penduduk, kata Khairy Jamaluddin Abu Bakar.

Menteri Penyelaras Program Imunisasi Covid-19 Kebangsaan (PICK) berkata pencapaian ini sejajar dengan sasaran kerajaan untuk mencapai nilai ambang pertama bagi peralihan daripada Fasa Satu Kawalan Pergerakan dalam Pelan Pemulihan Negara (PPN).

“Bagi penduduk dewasa, 30 peratus telah menerima dos pertama manakala 13.6 peratus telah melengkapkan dua dos vaksin Covid-19.

“Awal bulan ini, kami mengumumkan untuk memberi anggaran 300,000 suntikan pada Julai, bagaimanapun pada tiga hari lepas sebanyak 1 juta dos berjaya diberikan,” katanya lapor Bernama.

Khairy menyertai forum ‘Vaccine Advocacy Forum’ pada Konvensyen Farmasi Nasional 2021 secara penstriman langsung menerusi YouTube hari ini.

Khairy yang juga Menteri Sains, Teknologi dan Inovasi berkata jumlah dos yang lebih kecil diberikan beberapa bulan lepas adalah disebabkan oleh bekalan vaksin dan ketaksamaan global dalam pengedaran vaksin.

Khairy berkata setakat 4 Julai lepas, Malaysia telah menerima 12.6 juta bekalan vaksin iaitu AstraZeneca, Pfizer dan Sinovac daripada 67 juta vaksin yang diperoleh.

“Kami masing menunggu 54 juta lagi bekalan vaksin, ini untuk menunjukkan kepada ahli farmasi bahawa ini jelas isu bekalan, bukan kapasiti dan setelah menerima bekalan, kami beroperasi dengan nisbah penggunaan 90 peratus sekarang,” katanya.

Merujuk kepada data dilaporkan di negara termasuk Jerman, United Kingdom (UK), Amerika Syarikat (AS) dan Singapura, Khairy berkata jumlah kes baharu dan kematian akan menurun apabila mencapai 30 ke 40 orang yang menerima vaksin lengkap bagi setiap 100 orang (30 hingga 40 peratus penduduk divaksin sepenuhnya).

Beliau berkata pada penghujung Ogos, Malaysia akan mencapai 30 ke 40 peratus penduduk sudah lengkap menerima vaksin bagi menyaksikan penurunan kadar kematian berdasarkan data dunia.

Khairy juga menjelaskan kaedah pemerhatian data COVID-19 sebaik mencapai nilai ambang tertentu dalam vaksinasi, kerana ia adalah mitigasi untuk memastikan penduduk tidak meninggal dunia atau dirawat di hospital akibat Covid-19 berbanding penekanan kerana bilangan kes mungkin tinggi.

Memetik situasi di UK, beliau berkata kerajaan negara itu mula memantau kadar kemasukan ke hospital dan kematian walaupun merekodkan lebih 300,000 kes sehari pada masa ini berikutan varian Delta dan pembukaan negara itu.

“Kemungkinan besar kita akan mengikut trajektori itu kerana kita akan membuka kembali ekonomi, kes jangkitan mungkin masih ada tetapi apa yang kita ingin lihat ialah kadar kematian dan rawatan di hospital dikurangkan.

“Apa yang kita perlu ialah kemudahan kesihatan awam dan swasta tidak terlalu dibebani dengan kes Covid-19,” katanya.


Senjata nuklear global naik kali pertama sejak Perang Dingin

Senjata nuklear global dijangka meningkat pada tahun-tahun akan datang – kali pertama sejak Perang Dingin – manakala risiko senjata sedemikian digunakan adalah yang paling besar dalam beberapa dekad, kata kumpulan pemikir konflik dan persenjataan terkemuka pada Isnin (13 Jun).

Pencerobohan Russia ke atas Ukraine dan sokongan Barat kepada Kyiv meningkatkan ketegangan dalam kalangan sembilan negara bersenjata nuklear di dunia, kata badan pemikir Institut Penyelidikan Keamanan Antarabangsa Stockholm (SIPRI) dalam satu set penyelidikan baharu.

Walaupun bilangan senjata nuklear berkurangan sedikit antara Januari 2021 dan Januari 2022, SIPRI berkata melainkan tindakan segera diambil oleh kuasa nuklear, inventori global kepala peledak tidak lama lagi boleh meningkat buat kali pertama dalam beberapa dekad.

“Semua negara yang memiliki senjata nuklear semakin meningkatkan atau menaik taraf senjata masing-masing dan kebanyakannya mempertajam retorik nuklear dan peranannya dalam strategi ketenteraan mereka,” kata Wilfred Wan, Pengarah Program Pemusnahan Besar-besaran SIPRI, dalam laporan tahunan 2022 kumpulan pemikir itu.

“Ini adalah trend yang sangat membimbangkan.”

Tiga hari selepas pencerobohan Moscow ke atas Ukraine, yang Kremlin gelar sebagai “operasi ketenteraan khas”, Presiden Vladimir Putin meletakkan senjata nuklear Russia dalam keadaan berjaga-jaga.

Beliau juga telah memberi amaran tentang akibat yang tidak pernah dilihat dalam sejarah bagi mana-mana negara yang menghalang Russia.

Russia mempunyai senjata nuklear terbesar di dunia dengan 5,977 kepala peledak, lebih 550 berbanding Amerika Syarikat (AS).

Kedua-dua negara memiliki lebih daripada 90 peratus kepala peledak dunia, walaupun SIPRI berkata China berada di tengah-tengah pengembangan dengan anggaran lebih daripada 300 silo peluru berpandu baharu.

SIPRI berkata jumlah global kepala peledak nuklear jatuh kepada 12,705 pada Januari 2022 daripada 13,080 pada Januari 2021.

Dianggarkan 3,732 kepala peledak dipasang dengan peluru berpandu dan pesawat, dan sekitar 2,000 – hampir kesemuanya milik Russia atau AS – disimpan dalam keadaan kesiapsiagaan yang tinggi.

“Hubungan antara kuasa besar dunia semakin merosot pada masa manusia dan planet ini menghadapi pelbagai cabaran bersama yang mendalam dan mendesak yang hanya boleh ditangani dengan kerjasama antarabangsa,” kata Pengerusi Lembaga SIPRI dan bekas Perdana Menteri Sweden Stefan Lofven. – Agensi


Ebit Liew dakwa 11 pertuduhan di mahkamah bertujuan untuk hina dirinya

Penceramah motivasi, Ebit Lew agak terkejut dengan pendakwaan yang dihadapinya di Mahkamah Majistret di Tenom, Sabah, hari ini.

Ebit menyifatkan pertuduhan tersebut dibuat bertujuan untuk menghina dan menjatuhkan kredibilitinya oleh pihak tertentu yang sudah merancang perkara tersebut sejak sekian lama.

“Berdasarkan pertuduhan tadi, saya melihat pertuduhan ini satu tuduhan yang tak berasas, melampau dan memang bertujuan untuk menjatuhkan kredibiliti saya, supaya saya dihina, direndah-rendahkan, supaya saya menghentikan kerja-kerja kebajikan saya.

“Dan ini bukan perancangan yang dibuat dalam tempoh satu, dua hari,” katanya selepas dihadapkan ke Mahkamah Majistret di Tenom, Sabah, hari ini.

Ebit dihadapkan berdepan 11 pertuduhan berkaitan gangguan seksual mengikut Seksyen 509 Kanun Keseksaan.

Ia berhubung menghantar gambar dan perkataan lucah dengan maksud mengaibkan kehormatan seseorang melalui aplikasi Whatsapp.

Menurut polis, kesemua pertuduhan didakwa berlaku di daerah Tenom antara Mac 2021 hingga Jun 2021 melibatkan seorang perempuan.

Jika disabitkan kesalahan, tertuduh boleh dihukum penjara maksimum sehingga lima tahun atau denda atau kedua-dua sekali.

Mengulas lanjut, Ebit berkata sejujurnya dia agak terkejut dengan pertuduhan yang dibuat keatasnya kerana ia hanya dimaklumkan dalam tempoh terdekat.

Bagaimanapun, kata Ebit apa yang berlaku itu tidak membuatkannya bersedih.


Dr Mahathir sah sertai parti Putra diketuai Ibrahim Ali

Hari secara sah, Tun Dr Mahathir Mohamad mengumumkan penyertaannya bersama Parti Bumiputera Perkasa Malaysia (Putra) yang diketuai Datuk Ibrahim Ali.

Sebelum ini timbul desas-desus bekas Perdana Menteri itu akan menyertai parti politik baharu selepas keluar daripada parti Pejuang yang diketuai anaknya sendiri, Datuk Seri Mukhriz Mahathir ekoran wujud perselisihan faham dalaman parti.

Dr Mahathir membuat penampilan bersama Ibrahim pada sidang media mengumumkan beliau menerima keahlian Putra, di Yayasan Kepimpinan Perdana, petang ini.

Beliau menyifatkan Putra sesuai dengan perjuangannya iaitu membela nasib orang Melayu.

Dr Mahathir meninggalkan Pejuang yang dipimpin anaknya, Mukhriz, tidak lama selepas ia menarik diri daripada Gerakan Tanah Air (GTA).

Putra salah satu daripada empat parti yang menganggotai GTA.


Stok penimbal ubat kerajaan mula diagih kepada klinik swasta

Stok penimbal ubat-ubatan kerajaan yang diuruskan Pharmaniaga Bhd telah diagihkan kepada klinik swasta sejak semalam susulan kekurangan ubat-ubatan tertentu di pasaran, kata Menteri Kesihatan Khairy Jamaluddin.

Beliau berkata punca kekurangan ubat-ubatan adalah disebabkan permintaan di luar jangkaan terutamanya ubat demam, batuk dan selesema, jika dibandingkan sebelum tercetusnya pandemik Covid-19.

“Kalau pergi ke klinik swasta dan ada jual Paracetamol yang ada cap KKM (Kementerian Kesihatan), memang kita jual kepada mereka daripada stok penimbal.

“Ada Paracetamol, akan ada sirap batuk (dan) yang ada cap KKM itu memang sah,” katanya pada sidang media selepas merasmikan Hematogenix Malaysia iaitu makmal penyelidikan klinikal onkologi pusat yang pertama di Malaysia, di Cyberjaya hari ini.

Khairy sebelum ini dilaporkan berkata pengagihan ubat-ubatan akan didahulukan kepada klinik-klinik dan hospital swasta yang mengalami kekurangan ubat.

Mengenai situasi jangkitan influenza dalam negara, beliau berkata sebanyak 213 kluster dilaporkan di sekolah rendah dan menengah sehingga Minggu Epidemiologi 29/2022 (17 Jul hingga 23 Jul), 16 kluster di tadika dan 10 kluster di institusi latihan atau kolej.

“Tahun ini ada peningkatan ketara (jangkitan influenza). Ini adalah disebabkan tamat Perintah Kawalan Pergerakan (PKP) disusuli pembukaan sekolah. Ia mendedahkan rakyat terutamanya kanak-kanak yang mungkin tahap imuniti mereka agak rendah, setelah dua tahun berkurung di rumah,” katanya.

Mengenai tindakan seorang individu yang mendakwa dirinya seorang doktor di Pahang, Khairy berkata KKM akan membuat laporan polis terhadapnya dan mengambil tindakan sewajarnya.

Tular di TikTok dan Facebook mengenai seorang individu mendakwa dirinya seorang pakar perubatan dalaman UD56 di Hospital Tengku Ampuan Afzan, Kuantan, Pahang dan menerusi mesej tular, lelaki itu didakwa menjual barangan perubatan dengan harga mahal.

Satu semakan menerusi sistem Majlis Perubatan Malaysia (MMC) turut mendapati nama individu itu tiada dalam rekod.

Mengenai status Hospital Cyberjaya, Khairy berkata satu pengumuman mengenainya akan dibuat bulan hadapan.

Pada November tahun lepas, Khairy dilaporkan berkata KKM akan membuka permintaan untuk cadangan (RFP) bagi model pengoperasian Hospital Cyberjaya kepada pakar dan juga syarikat perubatan swasta, termasuk cadangan bagi perolehan perkhidmatan kepada penduduk Cyberjaya yang layak pada kadar hospital kerajaan. – Bernama


Sarkas politik Najib untuk tutup kesalahan curi dana rakyat: Rafizi

Timbalan Presiden PKR Rafizi Ramli berkata minat sebenar beliau terhadap Datuk Seri Najib Razak hanyalah untuk memastikan bekas Perdana Menteri itu menanggung segala kesalahan yang dilakukan dan berakhir dengan menjalani hukuman penjara.

Beliau mengulas kenyataan Najib yang berucap pada Konvensyen Barisan Nasional (BN) Selangor bahawa beliau (Rafizi) berminat terhadapnya.

Rafizi yang juga bekas ahli Parlimen Pandan berkata walaupun berlagak popular, Najib kelihatan bimbang dengan susunan kepimpinan parti Pakatan Harapan (PH), terutama apabila jentera penerangan UMNO mula menumpukan serangan terhadapnya dan PKR.

“Terbaru, semasa berucap di Konvensyen BN Selangor, berulang kali dia menumpukan ucapannya mengenai saya, termasuk mengungkit kononnya saya “berminat” kepadanya.

“Sementara lagak Najib sudah diketahui umum dan ada segelintir masyarakat yang berpendapat lagaknya wajar diabaikan, saya memilih untuk berdepan dengan sarkas politik mainan Najib kerana ada isu pokok yang cuba disembunyikan Najib,” kata Rafizi dalam satu kenyataan hari ini.

Menurutnya, Najib telah didapati bersalah menyeleweng dana rakyat yang kesannya akan ditanggung oleh rakyat untuk jangka masa berpuluh-puluh tahun akan datang.

Selain tanggungan hutang 1MDB berjumlah RM50 bilion, Rafizi berkata, projek-projek mega yang kosnya naik berkali ganda (seperti MRT, LRT3, ECRL dan sebagainya) membebankan rakyat dengan hutang melebihi RM100 bilion dalam tempoh sekurang-kurangnya 20 tahun akan datang.

“Najib telah menggunakan sumber kewangannya untuk menggerakkan kempen penipuan melalui media sosial untuk menyucikan dirinya seolah-olah dia tidak bersalah.

“Lebih teruk dari itu, dia juga cuba menyelewengkan pemikiran rakyat dengan memainkan propaganda terhadap tokoh-tokoh terbilang yang patriotisme mereka bagai langit dengan bumi jika dibandingkan dengan Najib.

“Cubaan propaganda Najib untuk memburukkan integriti hakim Yang Arif Dato’ Mohd Nazlan Mohd Ghazali, semata-mata untuk menutup kesalahannya mencuri dana rakyat, tidak wajar dibiarkan tanpa disanggah,” katanya.

Rafizi berkata beliau tidak berminat dengan Najib, sebaliknya sebagai pemimpin pro-rakyat beliau bertanggungjawab untuk terus mendedahkan kesalahan bekas Presiden UMNO itu.

“Fokus kepada kesalahan Najib yang membebankan rakyat ini telah menjatuhkan Najib dalam PRU14 dalam tahun 2018.

“Dengan konsistensi yang sama, lebih ramai rakyat yang akan menolak UMNO/Barisan Nasional akibat penyelewengan Najib.

“Minat sebenar saya ialah untuk memastikan Najib menanggung kesalahan-kesalahannya kepada rakyat dan berakhir dengan menjalani hukuman penjara,” katanya.

Artikel berkaitan: Najib jangan perasan: Minat kerana bekas PM wajar ke penjara


POCA: Ahli perniagaan gagal rayuan habeas corpus

Mahkamah Persekutuan hari ini menolak rayuan seorang ahli perniagaan, Goh Leong Yeong supaya writ habeas corpus dikeluarkan untuk pembebasannya setelah direman mengikut Akta Pencegahan Jenayah (POCA) 1959 atas dakwaan melakukan kegiatan perjudian dalam talian secara haram.

Dalam keputusan majoriti 2-1, panel tiga hakim diketuai Hakim Datuk Vernon Ong Lam Kiat menolak rayuan yang dikemukakan Goh atau lebih dikenali sebagai Alvin Goh selepas Mahkamah Tinggi menolak permohonan writ habeas corpusnya.

Keputusan majoriti itu diperoleh daripada Hakim Datuk Zabariah Mohd Yusof dan Datuk Abdul Rahman Sebli manakala Hakim Ong menentang.

Dalam keputusan majoriti mahkamah, Hakim Zabariah memutuskan penahanan Goh mengikut Seksyen 4 (1) (a) POCA adalah bersifat akademik selepas tahanan remannya telah berakhir dan dia (Goh) tidak lagi ditahan di bawah seksyen itu.

“Pengeluaran writ habeas corpus tidak memberi sebarang makna untuk penahanan di bawah Seksyen 4 (1)(a) kerana ia sudah berakhir apabila dibawa ke Mahkamah Tinggi. Tentangan seperti itu telah menjadi akademik,” katanya dan menambah permohonan untuk habeas corpus mestilah ditujukan bagi perintah tahanan semasa.

Memetik laporan Bernama, Hakim Zabariah juga berkata perintah reman selama 21 hari yang dikeluarkan Majistret pada 31 Okt tahun lepas supaya Goh direman di bawah Seksyen 4(1)(a) adalah sah dan kerana keperluan prosedur yang ditetapkan di bawah seksyen itu telah dipenuhi.

Rayuan Goh adalah berhubung perintah reman awalnya selama 21 hari dari 31 Okt tahun lepas mengikut Seksyen (4(1)(a) POCA untuk membantu siasatan berhubung sindiket perjudian dalam talian yang didakwa menyalahi undang-undang. Dia kemudiannya ditahan selama 38 hari di bawah Seksyen 4(2)(a) POCA.

Seorang daripada peguamnya, Jacky Loi Yap Loong berkata Goh, 33, sekarang berada di bawah tahanan selama dua tahun di Penjara Simpang Renggam di bawah POCA.

Pada 16 Nov tahun lepas, Mahkamah Tinggi menolak permohonan Goh untuk writ habeas corpus selepas bersetuju dengan bantahan awal yang dibangkitkan oleh Peguam Kanan Persekutuan Muhammad Sinti, yang mewakili pihak responden, bahawa permohonan Goh telah menjadi akademik kerana dia kini ditahan di bawah perintah yang berbeza di bawah POCA.

Goh memfailkan permohonan habeas corpus itu dengan menamakan pegawai penyiasat ASP Khairul Fairoz Rodzuan, seorang Majistret di Mahkamah Majistret Kuala Lumpur, Ketua Polis Negara dan kerajaan Malaysia selaku responden

Dalam keputusannya, Hakim Zabariah berkata dalam keadaan apabila seseorang itu tidak lagi ditahan di bawah seksyen tertentu, writ habeas corpus terhadap penahanan sedemikian sepatutnya tidak dikeluarkan.

“Ini adalah bagi alasan dan logik mudah bahawa seseorang yang telah dibebaskan tidak boleh diperintahkan untuk dilepaskan,” katanya.

Hakim Zabariah juga berkata Seksyen 4 POCA adalah berperlembagaan dan tidak melanggar Perkara 121 Perlembagaan Persekutuan.

Hakim Ong dalam keputusan menentangnya, membenarkan rayuan Goh dan mengeluarkan writ habeas corpus untuk pembebasannya.

Dalam prosiding hari ini yang dijalankan secara dalam talian, sepasukan lapan peguam diketuai Datuk Seri Gopal Sri Ram mewakili Goh manakala Peguam Kanan Persekutuan Muhammad Sinti dan Farah Ezlin Yusop bagi pihak responden.


Kongres PKR: Air mata Kak Zizah tumpah kerana musuh dalam selimut

Datuk Seri Wan Azizah Wan Ismail menangis ketika menjelaskan kedudukan ‘musuh dalam selimut’ dan ‘api dalam sekam’ di dalam Parti Keadilan Rakyat (PKR) sehingga boleh menghancurkan parti itu.

Sambil mengelap air mata di pipinya, Pengerusi Lembaga Penasihat PKR itu mengakui lebih rela melihat kelompok sebegitu meninggalkan parti daripada terus kekal di dalam dan terus merosakkan parti.

Beliau mengingatkan insiden bekas Timbalan Presiden PKR Datuk Seri Mohamed Azmin Ali meninggalkan parti itu, disertai beberapa pimpinan lain sehingga kerajaan Pakatan Harapan (PH) tumbang.

“Ini parti kita (dan) kalau nak pergi, pergilah… jangan jadi ‘musuh dalam selimut’ dan jangan jadi ‘api dalam sekam’. Jadi, jangan hancurkan apa yang kita sama-sama bina.

“Saya menganggap saudara dan saudari yang masih kekal dan setia dengan prinsip serta asas parti ini adalah orang yang memiliki kebesaran jiwa yang luar biasa serta golongan terpilih yang masih istiqamah menjunjung ruh reformasi dan karamah insaniah,” katanya ketika berucap merasmikan Kongres Nasional Tahunan Wanita PKR Ke-16 di Dewan IDCC, di Shah Alam, sebentar tadi.

Perasmian itu disiarkan secara langsung dalam Facebook PKR hari ini.

Pada masa sama Wan Azizah mengingatkan supaya tidak ada mana-mana pihak yang menjadi api dalam sekam sehingga menghancurkan penyatuan yang telah dibina parti berkenaan.

“Saya biasa kalah tetapi tak bermaksud saya memusuhi (lawan). Semua ahli keluarga. Pemilihan sudah berakhir, inilah masanya untuk kita kembali merangkul kekuatan dan terus konsisten dengan perjuangan asal kita,” kata isteri Presiden PKR Datuk Seri Anwar Ibrahim.

Katanya, ia bukan perkara baharu dalam sesebuah pertubuhan namun menjadi ujian untuk ditempuhi setiap ahli berhubung tahap nilai kesetiaan masing-masing.

“Dalam tempoh 23 tahun ini tidak sedikit daya juang dan kesetiaan kita pada parti telah tergugat. Dengan pelbagai mihnah, tohmah, kemelut, perpecahan dan tiada disiplin pada keputusan. Cukup rencam serta memberi kesan kepada kestabilan organisasi.

“Tapi ini bukan baharu. Timbalan pertama pun tinggalkan kita, jangan lupa.

Mengakui sepanjang tempoh 23 tahun ini, tidak sedikit daya juang dan kesetiaan kepada parti digugat dengan pelbagai mehnah, tohmah dan kemelut perpecahan, malah tiada disiplin kepada keputusan, cukup rencam serta memberikan kesan kepada kestabilan organisasi.

Lantas, katanya semua senario itu menjadikan kongres kali ini cukup penting dalam jejak perjalanan perwakilan sebagai pendukung parti.

“Kita telah melalui proses pemilihan parti yang tidak sedikit mencalarkan nama parti dan menguji persaudaraan kita ketika bertembung semasa berkempen dan membuat pilihan memilih pemimpin parti dalam semarak pesta demokrasi.

“Dalam mana-mana pertandingan akan ada yang menang dan akan ada yang kalah. Itu perkara biasa, tetapi kita harus ingat kepada adab sebagai seorang kawan dan lawan, adab akhlak dan kesopanan, nilai integriti dan maruah,” katanya.


Susulan ucapan Zahid MCA sedia beri kerjasama kepada SPRM: Wee

MCA mengalu-alukan sekiranya Suruhanjaya Pencegahan Rasuah Malaysia (SPRM) mahu menjalankan siasatan setelah Presiden UMNO Datuk Seri Ahmad Zahid Hamidi mendakwa pemimpin Barisan Nasional (BN) juga akan berdepan tindakan mahkamah jika gabungan itu kalah pada Pilihan Raya Umum Ke-15 (PRU-15) akan datang.

Presidennya Datuk Seri Wee Ka Siong berkata ramai pihak, terutama pembangkang membuat kesimpulan pemimpin parti komponen BN perlu disiasat terlebih dahulu kerana rasuah, susulan ucapan Zahid ketika perhimpunan MIC Isnin lalu (10 Oktober 2022).

“Sekiranya terdapat sebarang gejala rasuah atau salah laku, seluruh kepimpinan MCA mengalu-alukan SPRM untuk menjalankan siasatan mengikut undang-undang.

“Tetapi janganlah menggunakan tuduhan tidak berasas tanpa sebarang bukti itu untuk kempen pilihan raya,” katanya dalam satu kenyataan di Facebooknya sambil mendakwa ucapan Zahid itu telah diputar belit.

Pada perhimpunan perwakilan MIC Isnin lalu Zahid dilaporkan telah menamakan pemimpin-pemimpin UMNO dan BN yang berada dalam “senarai menunggu” untuk didakwa atas kesalahan yang telah dilakukan mereka.

Pemimpin terbabit yang disebut Zahid, termasuk Wee sendiri, serta Timbalan Presiden UMNO Datuk Seri Mohamad Hassan; Menteri Kanan Pertahanan Datuk Seri Hishammuddin Hussein; Presiden MIC Tan Sri SA Vigneswaran; dan Timbalan Presiden MIC Datuk Seri M Saravanan.

Susulan itu, Mufti Perlis Datuk Dr Mohd Asri Zainul Abidin ketika mengulasnya dalam Twitter pada Khamis berkata “Terkesima mendengar, bagaimana secara terang orang politik boleh mengaku tujuan untuk menang PRU (pilihan raya umum) adalah bagi mengelakkan kes rasuah mereka dibicarakan di mahkamah.”

Veteran politik Lim Kit Siang semalam turut mengulas isu sama sambil berkata pendedahan Zahid itu membuktikan kewujudan, bukan sahaja “Kluster Mahkamah UMNO”, tetapi juga “Klueter Mahkamah BN”.

“Saya tidak tahu apakah bentuk tuduhan rasuah atau tuduhan lain yang boleh dibawa terhadap Mohamad, Hishammuddin, Ka Siong, Vigneswaran, atau Saravanan, tetapi Zahid sepatutnya lebih tahu,” kata Kit Siang dalam blognya.

Mengulas lanjut isu itu, Wee memberi jaminan bahawa pemimpin MCA boleh menghadapi ujian integriti, dan parti itu mengalu-alukan sebarang siasatan oleh SPRM.

Wee juga menegaskan tiada pemimpin MCA telah didakwa atas amalan rasuah, berikutan kekalahan BN pada PRU-14 lalu, sambil berkata ucapan Zahid itu adalah satu jenaka.

Beliau berkata mana-mana orang yang mendengar ucapan Zahid pada perhimpunan agung MIC itu dapat melihat dengan jelas penamaan pemimpin parti komponen BN yang kononnya “sebaris untuk pendakwaan” dibuat secara berseloroh.


Selepas ugut saman, macai Najib lapor polis terhadap MB Kedah pula

Seorang macai dan pengikut tegar Datuk Seri Najib Razak bertindak membuat laporan polis terhadap Menteri Besar (MB) Kedah Datuk Seri Muhammad Sanusi Md Nor berhubung isu dokumen kontroversi yang tidak pasti kesahihan, PASleak.

Isham Jalil, yang sebelum ini berkhidmat sebagai pegawai Najib dan kini dilantik Ketua Penerangan Barisan Nasional (BN) Selangor tidak berpuas hati dengan sindiran Sanusi dalam isu PASleak dan bertindak membuat laporan polis, malah Sanusi juga menyifatkan Isham sebagai “anak seluang”.

“Kenyataan-kenyataan Menteri Besar Kedah di atas adalah tidak benar, fitnah dan berniat jahat terhadap saya,” katanya dalam laporan polis yang dikongsi di media sosial hari ini.

Laporan itu dibuat melalui pegawainya pagi tadi di Balai Polis Bandar Bukit Puchong, kata Isham.

Sanusi baru-baru ini semasa di Alor Setar mengeluarkan kenyataan PASleak mungkin dikeluarkan oleh laskar siber BN yang mempunyai kepentingan melibatkan dokumen tersebut.

“Saya (Sanusi) beranggapan dokumen itu dibuat laskar siber pihak yang dapat kepentingan daripada dokumen itu, contohnya Ketua Penerangan UMNO Isham Jalil.”

Sanusi mendakwa Isham mempunyai kepentingan terhadap dokumen itu, “sedang guna dokumen itu” dan “ada potensi untuk buat dokumen.”

PASleak merujuk kepada butiran pertemuan pemimpin yang didakwa diusahakan pemimpin PAS dengan pemimpin pelbagai parti.

Ia antaranya menyebut tentang idea campur tangan dalam kes mahkamah bagi mempercepat hukuman terhadap Presiden UMNO Datuk Seri Ahmad Zahid Hamidi dan bekas Perdana Menteri Datuk Seri Najib Razak.

Pemimpin PAS menafikan kesahihan dokumen itu.


Pelabuhan Klang, PTP kendali lebih 24.84 juta kontena

Pelabuhan Klang dan Pelabuhan Tanjung Pelepas (PTP), yang disenaraikan antara 20 pelabuhan utama dunia, berjaya melakar pencapaian terbaik dengan jumlah kontena masing-masing sebanyak 13.64 juta dan 11.2 juta unit bersamaan dua puluh kaki (TEU) pada tahun lepas.

Menteri Pengangkutan, Datuk Seri Dr Wee Ka Siong berkata bagi Pelabuhan Klang, prestasi itu merupakan pencapaian terbaik sepanjang tempoh penubuhannya, meskipun terkesan akibat banjir besar yang melanda beberapa negeri termasuk Selangor pada akhir 2021, lapor Bernama.

Beliau berkata bagi PTP pula, jumlah TEU itu juga dianggap luar biasa apabila merekodkan kenaikan sebanyak 14 peratus berbanding prestasi tahun sebelumnya.

“Kita berasa kagum, dalam senarai 20 pelabuhan terbesar dunia, dua daripadanya iaitu Pelabuhan Klang dan PTP tersenarai sebagai 15 pelabuhan paling sibuk. Rekod ini menunjukkan kita (Malaysia) berdaya saing dan berjaya tingkatkan pengurusan kapasiti,” katanya di sini, pada Selasa.

Beliau berkata demikian kepada pemberita selepas merasmikan Minggu Maritim Malaysia (MMW) 2022 di Pusat Konvensyen Kuala Lumpur, di sini.

Wee berkata kerajaan sentiasa meneliti potensi setiap pelabuhan di negara ini termasuk melakukan perluasan pelabuhan susulan keperluan untuk menguruskan jumlah kenaikan TEU setiap tahun.

Sementara itu, semasa berucap di MMW 2022, Wee berkata industri perkapalan yang lebih hijau dan mampan merupakan cara yang baik untuk memastikan kejayaan sektor maritim pada era kebangkitan pascapandemik.

Beliau berkata peserta industri maritim perlu bekerja bersama-sama dalam menggunakan teknologi baharu serta menggalakkan amalan perkapalan hijau untuk mencapai matlamat tersebut.

Seiring dengan tema yang dipilih Pertubuhan Maritim Antarabangsa untuk Hari Maritim Sedunia 2022 iaitu Teknologi Baharu untuk Perkapalan yang Lebih Hijau, ia berperanan sebagai peluang untuk menunjukkan perlunya menyokong peralihan hijau dalam sektor maritim kepada masa depan yang mampan, katanya.

“Bagi merealisasikan inisiatif ini, kami memerlukan perkongsian kukuh seperti yang dinyatakan dalam Matlamat Pembangunan Mampan 17 (SDG 17) Pertubuhan Bangsa-bangsa Bersatu, yang menekankan semua pihak perlu terlibat dengan berkongsi dan menguar-uarkan maklumat mengenai amalan terbaik di samping untuk mengakses sumber dan pengetahuan umum,” katanya.

MMW 2022 yang bermula hari ini hingga 24 Feb merupakan platform bagi pengawal selia dan peserta industri maritim meneroka pendekatan baharu dan membangunkan strategi berkesan untuk berkembang dalam normal baharu serta pulih daripada krisis pandemik.


Kos PRU15 cecah RM1.01 bilion, 2 kali ganda daripada sebelumnya

Kos pengurusan Pilihan Raya Umum ke-15 (PRU-15) dan Pilihan Raya Kecil (PRK) Dewan Undangan Negeri (DUN) N66 Bugaya di Sabah, November depan dianggarkan mencecahRM1.01 bilion.

Ini peningkatan dua kali ganda berbanding kos PRU-14 pada tahun 2018, iaitu kira-kira RM500 juta.

Pengerusi Suruhanjaya Pilihan Raya (SPR), Tan Sri Abdul Ghani Salleh berkata seramai 363,515 petugas akan dilantik bagi mengendalikan proses PRU15 dan PRK DUN N66 Bugaya, lapor Berita Harian.

Selain itu, katanya sebanyak 8,958 pusat mengundi biasa yang meliputi 38,348 saluran dan 578 pusat mengundi awal bagi pengundian yang mempunyai 970 saluran awal akan digunakan.

Katanya, secara keseluruhan sebanyak 9,536 pusat mengundi akan beroperasi membabitkan 39,318 tempat mengundi atau saluran.

Menurutnya lagi, SPR juga melantik 222 Pegawai Pengurus Pilihan Raya dibantu oleh 1,264 Penolong Pegawai Pengurus manakala sebanyak 625 Pasukan Penguat Kuasa Kempen Pilihan Raya turut ditubuhkan bagi memantau aktiviti kempen pilihan raya sepanjang tempoh rasmi berkempen bermula 5 November hingga 18 November jam 11.59 malam.

“Sebanyak 222 Pusat Penamaan Calon dan 222 Pusat Penjumlahan Rasmi Undi akan digunakan. Untuk memudahkan proses penamaan calon, SPR menasihati bakal calon yang bertanding dalam PRU-15 dan PRK DUN N66 agar mengisi dan membuat semakan awal pengisian borang itu dengan Pejabat Pegawai Pengurus atau Pejabat Pilihan Raya Negeri seluruh negara sebelum hari penamaan calon.

“Bakal-bakal calon juga digalakkan membuat pembayaran deposit lebih awal. Ini bertujuan untuk memastikan semua proses penamaan calon dapat diselesaikan lebih awal dan berjalan lancar,” katanya.


Saifuddin bidas Dr Mahathir sendiri yang tidak tunai janji

Tidak berpuas hati dengan kritikan terbaharu Tun Dr Mahathir Mohamad terhadap Datuk Seri Anwar Ibrahim, seorang pengikut setianya yang tewas dalam pemilihan PKR tampil mempertahankan bosnya kerana sering mendakwa mempunyai sokongan untuk menjadi Perdana Menteri (PM).

Setiausaha Agung PKR, Datuk Seri Saifuddin Nasution menjawab kritikan Dr Mahathir dengan menuduh bekas PM itu sendiri yang sering memungkiri janji kerana tidak memberi laluan kepada Anwar untuk menjadi pemimpin nombor satu negara.

“Janji PKR dan PH untuk menjadikan Mahathir sebagai Perdana Menteri ketujuh telah ditunaikan.

“Mahathir sendiri tidak tunai janji untuk melepaskan jawatan PM kepada Anwar. PKR tidak pernah janji sokong Mahathir sebagai PM kelapan.

“Jika, Mahathir tunai janji, tidak timbul Anwar tak cukup majoriti,” katanya dipetik portal Malaysiakini.

Terdahulu, Pengerusi Pejuang itu sekali lagi menyindir Anwar yang kononnya sering mendakwa memiliki majoriti untuk menjadi PM tetapi masih gagal.

Malah, Anwar juga dipersalahkan kerana jika Pakatan Harapan (PH) tidak ditipu Presiden PKR berhubung jumlah majoriti, sudah pasti Dr Mahathir akan dapat menjadi PM semula.

“Tidak timbul Anwar tak sokong. Perjanjian sebelum Pilihan Raya Umum Ke-14 (PRU-14) ialah Dr Mahathir jadi Perdana Menteri ketujuh. Anwar, PKR dan PH menunaikan janji. PH menang PRU-14 dan Dr Mahathir menjadi Perdana Menteri ketujuh negara.

“Saya sendiri yang mewakili PKR di samping pimpinan DAP dan Amanah yang terlibat tahu bahawa Dr Mahathir setuju sebagai interim PM.

“Dia tidak setuju menetapkan tarikh untuk berhenti tetapi setuju dua tahun untuk tidak dilihat sebagai ‘lame duck’ atau pemimpin yang akan pincang. Ternyata Dr Mahathir mungkir janji,” katanya lagi.

Anwar gagal meraih majoriti semasa kerajaan PH ditumbangkan susulan Langkah Sheraton dan sekali lagi juga gagal walaupun sudah berkomplot dengan anak muridnya yang juga Presiden UMNO Datuk Seri Ahmad Zahid Hamidi.


Benar cakap Nazri, Agong pun ditipu dengan Zahid sekarang MT UMNO pula?

Sekarang dakwaan pemimpin senior UMNO, Datuk Seri Nazri Aziz yang mengatakan Datuk Seri Ahmad Zahid Hamidi seorang penipu terbukti kebenarannya, ia selepas Majlis Tertinggi (MT) UMNO pula dimanipulasi untuk kepentingan peribadinya.

Nazri sebelum ini mendedahkan tindakan licik Zahid yang bertindak menipu Yang di-Pertuan Agong semasa menghadap tempoh hari dengan mendakwa semua Menteri dan Timbalan Menteri UMNO berikrar untuk meletak jawatan daripada kerajaan Perikatan Nasional (PN).

Dakwaan Nazri tersebut kemudiaan dibuktikan dengan penularan dokumen yang tular didakwa dibawa Zahid menghadap Agong, ia sehingga kini masih belum dinafikannya.

Sudah beberapa kali Zahid ditangkap menipu, sebelum ini berhubung surat sokongan kepada Datuk Seri Anwar Ibrahim yang dihantar ke Istana Negara, ia ditandatangani bersama rakan karibnya, Datuk Seri Najib Razak. Tidak ada juga penafian mengenai surat sokongan itu.

Tidak cukup dengan penipuan tersebut, pada April lalu tular satu klip audio perbualan pakatan sulit antara Zahid dan Anwar, kedua-dua mereka sedang merancang membawa UMNO keluar daripada kerajaan PN. Beliau hanya menafikan tetapi tidak membuat laporan polis.

Baru-baru ini, Zahid semasa pertemuan bersama Ahli-Ahli Parlimen (MP) UMNO dan Barisan Nasional (BN) di Wisma Perwira membuat pengakuan berhubung ketulenan surat dan klip audio tersebut, ia sekaligus mengesahkan penipuan beliau sebelum ini.

Malam tadi, selesai Mesyuarat MT UMNO, Zahid akhirnya mengesahkan secara tak langsung rancangan yang bermula sejak Perhimpunan Agung UMNO 2020 (PAU) Mac lalu dengan memuktamadkan keputusan menarik sokongan daripada kerajaan PN dan meminta Perdana Menteri (PM) Tan Sri Muhyiddin Yassin berundur.

Jadi terbukti benar kata Zahid kepada Anwar dalam klip audio tersebut, “Don’t worry that is only tactical ok (jangan risau, itu hanya strategi).”

Taktik sama digunakan Zahid dalam kenyataan selepas mesyuarat malam tadi, beliau sekali lagi mengulangi kenyataan “No Anwar, No DAP” walhal rancangan sebenar jajaran baharunya adalah melantik Anwar sebagai PM dan bersama DAP dalam kerajaan.

Lebih menarik lagi, Zahid juga tidak menamakan calon PM dalam kenyataannya, ia tidak pasti UMNO akan menamakan siapakah yang akan menjadi calon mereka memandangkan tidak ada sebarang nama dikemukakan setakat ini.

Mungkinkah Anwar calon PM itu? Hanya anak murid sahaja sayang kepada cikgunya.

Menurut sumber, tidak semua ahli MT sependapat dengan Zahid semasa mesyuarat semalam, malah beberapa individu yang hadir semasa mesyuarat juga mempersoalkan langkah untuk menarik sokongan daripada PN ketika usaha menangani Covid-19 sedang berjalan.

“Ada ahli MT UMNO yang tidak bersetuju dengan tindakan menarik sokongan daripada kerajaan PN bagaimanapun bersetuju sekiranya Parlimen dibubarkan bagi diadakan Pilihan Raya Umum (PRU).

“Persoalan kini, apakah tindakan seterusnya jika MP UMNO tidak ikut arahan untuk keluar kerajaan PN? Adakah mereka akan dipecat nanti?” kata sumber kepada Agenda Daily.

Kenyataan Zahid selepas mesyuarat juga tidak menyentuh berhubung tindakan yang akan dikenakan terhadap MP UMNO yang ingkar dengan keputusan MT UMNO malam tadi.

Sumber juga memberitahu, seorang ahli MT ada menyatakan kebimbangan sekiranya PRU diadakan dengan segera kerana persediaan masih tidak mencukupi di kawasan Parlimen yang bakal ditandinginya.

“Sekiranya PRU, banyak kawasan Parlimen belum bersedia. Apakah jaminan kerajaan baharu akan lebih baik?” kata sumber lagi.

Selain itu, sumber turut berkata Zahid tidak memberitahu secara terperinci langkah seterusnya jika kerajaan PN jatuh dan hanya mensasarkan untuk menyingkirkan Muhyiddin sebagai PM sahaja.

“Bila ditanya langkah seterusnya selepas kerajaan jatuh, Zahid tidak menjawab secara terperinci kerana baginya matlamat utama adalah menyingkirkan Muhyiddin.

“Beliau tidak menyatakan siapa pengganti selepas itu,” kata sumber lagi.

Langkah terbaharu UMNO ini dijangka akan menyebabkan suhu politik negara kembali panas walaupun sudah diberikan jawatan Timbalan Perdana Menteri kepada Datuk Seri Ismail Sabri Yaakob pada Rabu.


Pesara bomba meninggal ketika solat sunat

Bukan sahaja perginya pada bulan yang mulia, malah kematian seorang pesara bomba dan penyelamat terjadi saat melakukan solat sunat selepas Isyak di dalam Masjid Al-Ghufran di Jalan Persiaran Sultan Abdul Hamid, Alor Setar, malam semalam.

Jamaluddin Hashim, 63, yang tinggal di Tanjung Bendahara Alor Setar ke masjid itu untuk menunaikan solat Isyak dan solat Tarawih.

Menurut anak sulungnya Mohd Fariz, 36, sepanjang bulan Ramadan ini, bapanya akan menunaikan solat sunat Tarawih di masjid-masjid di sekitar Alor Setar.

Beliau berkata, bapanya yang tinggal bersendirian di rumahnya menaiki kereta bersama seorang rakannya ke masjid tersebut selepas berbuka puasa pada jam 8 malam.

Memetik laporan Utusan Malaysia, Mohd Fariz berkata arwah bapanya tinggal bersendirian di rumah tersebut selepas berpisah dengan ibunya sejak lama.

“Arwah bapa saya akan menunaikan solat Isyak dan solat sunat Tarawih dengan mengunjungi masjid yang berlainan di sini pada setiap malam sepanjang bulan Ramadan ini,” katanya.

Mohd Fariz yang tinggal di Kuala Kedah berkata, dia menerima panggilan daripada rakan arwah bapanya kira-kira jam 9 malam yang memaklumkan arwah pengsan di masjid, namun sejurus tiba mendapati bapanya sudah meninggal dunia.

Katanya, jemaah masjid itu memberitahu ayahnya didengar menyebut nama Allah beberapa kali ketika sujud sebelum terjatuh.

“Cara kematian arwah memang dicemburui kerana meninggal dunia ketika sedang solat dan arwah tidak menunjukkan sebarang perubahan sikap yang ketara sebelum ini,” katanya sambil menjelaskan jenazah bapanya dikebumikan di Tanah Perkuburan Islam Masjid Nurul Huda, Kampung Lepai, Alor Setar.


PRU awal ganggu usaha kerajaan pulihkan ekonomi negara, rakyat

Negara memerlukan sedikit masa lagi untuk mencerdaskan semula ekonomi, termasuk di peringkat negeri, sebelum Pilihan Raya Umum Ke-15 (PRU-15) diadakan, kata Datuk Seri Mohamed Azmin Ali.

Menteri Kanan Perdagangan Antarabangsa dan Industri juga menyifatkan PRU-15 awal boleh mengganggu rancangan kerajaan untuk merancakkan semula ekonomi dalam tempoh fasa pemulihan endemik Covid-19.

Menurutnya negara sekarang ini berada di landasan betul memulih dan mencerdaskan ekonomi termasuk di peringkat negeri-negeri, selain sejajar dengan aspirasi dan permintaan rakyat kerana Malaysia baharu sahaja pulih daripada pandemik Covid-19.

“Kita lihat prestasi ekonomi semakin baik dan sudah tentu kita memerlukan sedikit lagi masa supaya program pemulihan ini dapat berjalan dengan baik dan lancar.

“Ini bukan masanya untuk mengadakan pilihan raya semata-mata kerana nafsu serakah satu dua kerat pemimpin UMNO yang mempunyai kepentingan peribadi mereka.

“Maka kita harus meletakkan kepentingan ekonomi negara dan kepentingan rakyat dalam memastikan Malaysia terus memacu satu pertumbuhan yang lestari untuk masa akan datang,” katanya.

Beliau yang juga Pengarah Pilihan Raya Perikatan Nasional (PN) berkata demikian ketika ditemui selepas mengadakan pertemuan dengan pimpinan Parti Pribumi Bersatu Malaysia (Bersatu) Kedah di Alor Setar, semalam.

Mohamed Azmin berkata, dalam konteks pelaburan sudah pasti sesebuah syarikat mahu melihat sebuah kerajaan yang stabil, bersih dan berintegriti selain ekosistem perniagaan yang kondusif untuk mereka membuat pelaburan di Malaysia.

“Sebab itu saya berpandangan ini bukan masanya untuk mengadakan PRU-15, tumpuan kita adalah untuk melindungi kesihatan rakyat kerana Covid-19 masih ada walaupun dalam keadaan terkawal,” katanya.

Menurutnya perkembangan ekonomi negara dijangka terus bertambah baik pada penghujung tahun ini setelah mencatatkan lima peratus peningkatan pada suku pertama 2022.

Bagaimanapun katanya, perbincangan ke arah PRU-15 di peringkat PN tetap diadakan, namun bukanlah secara terperinci kerana ia bukan keutamaan ketika ini.

“Pada minggu hadapan, ada satu pertemuan penting peringkat PN yang juga akan diwakili oleh kerajaan-kerajaan negeri yang ditadbir oleh PN untuk membincangkan tentang gerak kerja,” katanya.


Sebanyak RM120,000 kompaun dikeluarkan sepanjang kempen PRN

Polis Melaka mengeluarkan sembilan kompaun bernilai RM120,000 kepada pelbagai parti politik kerana melakukan pelbagai kesalahan sepanjang tempoh kempen bagi Pilihan Raya Negeri (PRN) Melaka bermula 8 hingga 19 Nov lepas.

Ketua Polis Melaka Datuk Abdul Majid Mohd Ali berkata sebanyak 37 kertas siasatan telah dibuka sepanjang tempoh berkenaan kerana melakukan pelbagai kesalahan melibatkan Akta Pencegahan dan Pengawalan Penyakit Berjangkit 1988 (Akta 342) dan Akta Kesalahan Pilihan Raya 1954.

“Daripada jumlah itu, sebanyak 19 kertas siasatan dibuka di bawah Akta 342 kerana melanggar prosedur operasi standard (SOP) mengekang penularan COVID-19 seperti berhimpun dan sebagainya manakala 18 kertas siasatan dibuka di bawah Akta Kesalahan Pilihan Raya 1954.

“Secara keseluruhan, sepanjang tempoh kempen, hari mengundi dan pengumuman kemenangan parti politik, tiada sebarang insiden yang menggugat ketenteraman awam berlaku,” katanya lapor Bernama hari ini.

Beliau berkata penguatkuasaan undang-undang dan SOP yang dilaksanakan sepanjang PRN Melaka menjamin kesihatan awam dan menyuburkan demokrasi menerusi pelaksanaan pilihan raya.

Katanya, PRN Melaka dilihat mencapai matlamat ditetapkan kerajaan iaitu mengawal kesihatan awam menerusi SOP ketat dengan kerjasama pelbagai agensi dan jabatan penguat kuasa terlibat.

Abdul Majid berkata Polis Melaka juga menzahirkan ucapan terima kasih kepada rakyat Melaka yang turut memberi kerjasama dengan mematuhi SOP PRN ditetapkan.

“Rakyat Melaka hebat kerana tidak terbawa-bawa sentimen politik sebaliknya mereka lebih mementingkan kesihatan awam dan keselamatan,” katanya.

Pada PRN Melaka Barisan Nasional (BN) menang 21 daripada 28 kerusi Dewan Undangan Negeri (DUN) sekali gus berjaya membentuk kerajaan negeri Melaka yang baharu dengan majoriti dua pertiga.

Pakatan Harapan (PH) pula memenangi lima kerusi DUN manakala Perikatan Nasional (PN) pula memperoleh dua kerusi DUN.


Juruterbang mabuk daratkan pesawat ringan di lebuh raya

Pihak berkuasa Missouri di Amerika Syarikat (AS) menahan seorang juruterbang yang didakwa mabuk dan mendaratkan pesawat ringannya di lebuh raya setelah dikatakan kehabisan minyak.

Jurucakap Peronda Lebuhraya Negeri Missouri Sarjan Andy Bell berkata John Seesing, 35, menerbangkan pesawat satu enjin Piper Cherokee ke arah Lapangan Terbang Wheeler Downtown, Kansas City apabila terpaksa melakukan pendaratan cemas di lebuh raya Interstate 70.

Katanya, Seesing dari Prairie yang dalam perjalanan dari Florida ke Missouri, menghubungi menara kawalan sebelum mendarat berhampiran Grain Valley, jam 2.45 pagi, semalam (15 Julai 2022).

“Dia yang satu-satunya yang berada di dalam pesawat itu tidak melanggar mana-mana kenderaan dan hanya mengalami kecederaan ringan dan dibawa ke hospital tempatan untuk rawatan,” katanya.

Bell berkata, pegawai peronda lebuh raya di tempat kejadian mendapati Seesing dalam keadaan mabuk.

Lapor Kansas City Star, Seesing ditahan susulan tindakan cuai kerana disyaki memandu dalam keadaan mabuk atau tidak sempurna, memiliki bahan terkawal dan senjata api yang menyalahi undang-undang serta memiliki kurang daripada 10 gram ganja dan peralatan dadah.

Saksi, Crystal Lipham berkata, dia memandu treler di Interstate 70 apabila dia melihat sebuah pesawat ringan, terbang rendah.

Menurut pendaftaran pegawai udara Pentadbiran Penerbangan Persekutuan, Seesing menerima sijil juruterbang pelajar pada Januari 2020 dan tidak dibenarkan membawa penumpang.

Sementara itu, rekod awam menunjukkan, Seesing mempunyai kes pelanggaran lalu lintas sebelum ini termasuk memandu melebihi had laju dan memandu tanpa lesen sah pada 2017. – Agensi


Kes baharu Covid-19 di India meningkat mendadak

Jumlah jangkitan baharu kes Covid-19 di India meningkat kepada 39,543,328 pada Isnin, dengan 306,064 kes baharu direkodkan dalam tempoh 24 jam lalu, menurut data terkini kementerian kesihatan.

India merekodkan kes melebihi 300,000 untuk lima hari berturut-turut sejak lapan bulan yang lalu, lapor Xinhua menurut Bernama.

Sementara itu, sebanyak 439 kematian direkodkan sejak pagi Ahad menjadikan jumlah korban akibat wabak berkenaan kini mencecah 489,848.

Sebanyak 2,249,335 kes aktif Covid-19 dicatatkan negara itu dengan peningkatan sebanyak 62,130 kes sejak 24 jam lepas.

Sebanyak 36,804,145 pesakit telah sembuh dan dibenarkan keluar dari hospital setakat ini, dengan 243,495 kes sembuh dalam tempoh 24 jam lepas dibenarkan pulang ke rumah.


Junta tentera Myanmar terima tekanan global, bebas ribuan tahanan

Tentera Myanmar dilapor membebaskan lebih 2,000 tahanan, termasuk wartawan, yang ditahan atas tuduhan menghasut rakyat mengadakan tunjuk perasaan menentang kerajaan junta.

Pembebasan itu dikatakan dibuat setelah junta tentera mendapat tekanan negara anggota Asean dan blok Barat sejak rampasan kuasa menggulingkan Aung San Suu Kyi pada 1 Februari lalu.

Bagaimanapun, aktivis hak asasi manusia menyifatkan pembebasan tahanan bertujuan mengalih perhatian antarabangsa berkaitan tindakan keras pihak berkuasa ke atas penunjuk perasaan.

Penghapusan dan tindakan keras terhadap etnik minoriti di Myanmar oleh junta tentera mencetuskan kemarahan awam terhadap pasukan keselamatan.

Jurucakap tentera, Zaw Min Tun berkata, kebanyakan mereka yang dibebaskan didakwa menghasut rakyat menyertai tunjuk perasaan menentang junta tentera.

“Sebanyak 2,296 orang telah dibebaskan. Mereka mengambil bahagian dalam tunjuk perasaan tetapi bukan memegang peranan utama. Mereka tidak ikut serta dalam tindakan ganas,” katanya kepada agensi berita Irrawaddy.

Portal berita Myanmar Now melaporkan wartawannya, Kay Zon Nway dibebaskan setelah 124 hari ditahan atas tuduhan menghasut.

“Seperti tahanan politik lain, dia ditangkap secara tidak adil. Dia telah banyak menderita di penjara. Tetapi hari ini, saya gembira melihatnya lebih bersemangat,” kata Swe Win, ketua editor Myanmar Now.

The Assistance Association for Political Prisoners (AAPP), sebuah organisasi yang berpusat di Thailand, mengatakan pembebasan ini dibuat untuk memberi gambaran bahawa tindakan keras tentera Myanmar telah semakin berkurangan. – Agensi


103 kematian semalam, 26 kes di Sarawak

Seramai 103 pesakit Covid-19 meninggal dunia dalam tempoh 24 jam semalam, meningkat berbanding 93 kes yang dilaporkan pada Isnin, menjadikan keseluruhannya 27,525 kematian dilaporkan sejak wabak itu melanda negara awal tahun lalu.

Kementerian Kesihatan (KKM) menerusi kemas kini laman sesawang COVIDNOW memaklumkan jumlah itu termasuk 26 individu yang meninggal dunia sebelum dibawa ke hospital atau ‘brought in death’ (BID), menjadikan keseluruhannya 5,556 kes BID.

Sarawak merekodkan jumlah kematian tertinggi semalam apabila mencatatkan 26 kes berbanding 14 pada Isnin, sekali gus menjadikannya negeri ke lapan dengan jumlah kematian empat angka iaitu sebanyak 1,025 kes.

Jumlah kematian di Johor turut meningkat daripada lapan kes pada Isnin kepada 15 kes semalam, diikuti masing-masing 13 kes di Sabah (enam kes kelmarin) dan Selangor (empat kes kelmarin); Kelantan (11 kes semalam, lima kelmarin); dan Perak (sembilan kes semalam, empat kelmarin).

Pulau Pinang merekodkan tujuh kes kematian semalam; Kedah (enam kes); dan satu kes masing-masing di Negeri Sembilan, Perlis dan Kuala Lumpur.

Tujuh lagi negeri yang merekodkan jumlah kematian empat angka ialah Selangor sebanyak 9,494 kes diikuti Johor (3,455 kes); Kuala Lumpur (2,522); Sabah (2,363); Kedah (1,912); Pulau Pinang (1,494); dan Negeri Sembilan (1,207).

Secara keseluruhan, jumlah kematian pesakit Covid-19 yang tidak divaksinasi merangkumi 69.0 peratus, belum lengkap divaksinasi (21.7 peratus), dan 9.3 peratus lagi kematian melibatkan individu lengkap divaksinasi.

Dari segi kumpulan umur pula, 53.8 peratus kematian membabitkan individu berusia 60 tahun ke atas, 18 hingga 59 tahun (45.8 peratus), 12 hingga 17 tahun (0.2 peratus), dan 0 ke 11 tahun (0.2 peratus).

Setakat ini, sebanyak 56.9 peratus kematian membabitkan lelaki dan 43.1 peratus adalah wanita, manakala 86.8 peratus pula melibatkan warganegara dan 13.2 peratus adalah rakyat asing.

Sementara itu, KKM juga memaklumkan jumlah kes aktif di seluruh negara sehingga semalam turun kepada 108,997 kes berbanding 112,379 yang dilaporkan pada Isnin.

Daripada jumlah itu, 85,282 individu menjalani kuarantin di rumah, 15,387 di PKRC, 7,505 pesakit dirawat di hospital dan 722 dimasukkan ke unit rawatan rapi dengan 386 memerlukan alat bantuan pernafasan.

Sarawak mencatat jumlah kes aktif tertinggi iaitu sebanyak 19,372 kes, diikuti Selangor 15,424 kes; Johor (12,950); Sabah (10,666); Kelantan (10,550); Pahang (7,165); Pulau Pinang (6,259); dan Terengganu (6,054).

Perak pula merekodkan 5,784 kes aktif; Kedah (4,504); Melaka (3,600); Kuala Lumpur (3,281); Negeri Sembilan (1,968); Perlis (924); Putrajaya (469); dan Labuan (27 kes).


Gabungan politik baharu Dr Mahathir guna simbol obor, bawa cahaya kepada rakyat

Sebuah gabungan politik baharu yang diketuai Tun Dr Mahathir Mohamad akan menggunakan simbol obor bagi menghadapi pilihan raya umum ke-15 (PRU-15) nanti.

Ketua Setiausaha Gerakan Tanah Air (GTA), Datuk Marzuki Yahya berkata simbol tersebut dipilih sebagai simbolik perjuangan gabungan itu yang akan membawa cahaya kepada rakyat untuk memilih mereka pada pilihan raya nanti.

“Ini bukan imej keris tetapi bentuk obor dengan ada api di atasnya menyala marak sebagai simbol GTA membawa cahaya kepada seluruh rakyat,” katanya dipetik laporan Utusan Malaysia.

Hari ini, GTA menyerahkan permohonan penubuhan gabungan itu secara rasmi yang ditubuhkan 4 Ogos lalu di ibu pejabat Jabatan Pendaftaran Pertubuhan (RoS).

Antara yang hadir ialah Presiden Parti Pejuang, Datuk Seri Mukhriz Mahathir dan Presiden Parti Putra, Datuk Ibrahim Ali

Turut serta ialah Presiden Berjasa, Zamani Ibrahim dan Parti Iman, Datuk Mohammed Mosin Abdul Razak.

Mengulas lanjut, Marzuki yang juga Timbalan Presiden Pejuang berkata, logo itu belum pun pernah digunakan mana-mana parti termasuk calon bebas dalam pilihan raya di negara ini.

“Alhamdulillah, respons dalam pertemuan dengan Ketua Pengarah RoS, Mohd. Nawardi Saad juga amat baik dan beri jaminan proses kelulusan dijangka dalam tempoh 30 hari,” katanya.

Beliau turut membaca perutusan khas Pengerusi Penaja GTA, Dr Mahathir yang tidak dapat hadir kerana masih dikuarantin susulan jangkitan Covid-19 pada minggu lalu.

Bekas perdana menteri itu mendakwa bahawa tindakan mereka mendaftarkan GTA sebagai gabungan politik adalah bagi melayakkan blok tersebut dapat bertanding sah pada PRU-15.

Langkah itu perlu dilakukan berdasarkan peruntukan undang-undang meskipun GTA ujarnya, merupakan gerakan rakyat dengan gabungan empat parti siasah berteraskan Melayu Islam.

Justeru, tokoh veteran berusia 97 tahun itu berhasrat untuk memastikan GTA dapat menang pada PRU-15 agar dapat membetulkan agenda politik semasa yang didakwa penuh korupsi.

Pada masa sama, GTA akan berusaha sebaik mungkin mengangkat suara orang Melayu dan meletakkan pemimpin terbaik untuk mentadbir negara ini bebas amalan yang tidak berintegriti.

“Bagaimanpun, setakat ini kami belum ada bincang untuk kerjasama dengan mana-mana blok sama ada Perikatan Nasional (PN) atau Pakatan Harapan (PH) untuk PRU-15,” kata Marzuki.

Sebaliknya, beliau yang juga antara empat Timbalan Pengerusi Penaja GTA itu amat optimis permohonan blok tersebut sepatutnya tiada pun masalah besar untuk dapat diluluskan segera.

Menyentuh mengenai isu pembahagian kerusi pula, beliau berkata, perkara itu berjalan lancar dan mereka turut mengadakan beberapa kali mesyuarat penyelarasan untuk tujuan tersebut.

Ia ujarnya, sekali gus akan memastikan empat parti komponen GTA tidak bertembung sesama sendiri pada PRU-15 walaupun akan berdepan calon dari PH, PN dan Barisan Nasional (BN).


Mansuh pelepasan cukai SSPN tindakan anti rakyat, anak muda

Tindakan PH-UMNO memansuhkan pelepasan cukai bagi penyimpan SSPN akan memusnahkan usaha menggalak penabungan pendidikan demi mengurangkan kebergantungan rakyat kepada hutang untuk membiayai pendidikan anak bangsa. Akibat tindakan PH-UMNO ini, anak muda akan terus bergantung kepada hutang PTPTN. Kenapa anak muda dilayan sebegini?

Pemansuhan pelepasan cukai ini menyerlahkan sikap anti-rakyat PH-UMNO dan membuktikan mereka ada dendam terhadap anak muda yang rata-rata memilih PN.

Pelepasan cukai sehingga RM8,000 bagi simpanan SSPN adalah insentif yang saya usahakan semasa saya menjadi Pengerusi PTPTN untuk menggalakkan rakyat menabung demi masa depan anak bangsa. Saya mahu penyelesaian jangka panjang agar anak bangsa kita tidak terbeban dengan hutang selepas graduasi. Penabungan awal adalah jawapan jangka panjang yang sebenar, sekiranya kerajaan tidak mahu memberikan pendidikan tinggi percuma.

Saya dan pegawai-pegawai kanan PTPTN naik turun Pejabat Menteri Kewangan dan Pejabat Perdana Menteri berkali-kali pada 2018 dan 2019 untuk merayu kenaikan pelepasan cukai bagi simpanan SSPN dari RM6,000 ke RM8,000 sebagai penggalak penabungan lebih besar. Saya berjaya mendapatkan persetujuan kerajaan bermula Belanjawan 2019.

Hasilnya, jumlah deposit tahunan SSPN melonjak dari tahun ke tahun. Pada tahun 2017, jumlah deposit hanya RM 726.84 juta sahaja. Apabila saya mengambil alih jawatan Pengerusi PTPTN pada 2018, saya memulakan penekanan kepada penabungan.
Hasil usaha keluarga PTPTN, jumlah deposit SSPN meningkat signifikan menjadi:

(*Rujuk lampiran kenyataan PTPTN yang disertakan)

Jelas sekali apabila saya dan pegawai-pegawai PTPTN berjaya mendapatkan kenaikan pelepasan cukai menjadi RM8,000 bermula 2019, ia menjadi salah satu faktor penyumbang kepada peningkatan signifikan deposit SSPN. Tetapi langkah yang mesra rakyat inilah yang mahu dihapuskan oleh PH-UMNO.

PH-UMNO pasti akan beri pelbagai alasan kenapa mereka menghapuskan pelepasan cukai untuk simpanan SSPN. Mungkin mereka akan kata bahawa pelepasan cukai memberi manfaat kepada mereka orang yang mampu menabung sahaja. Sebenarnya memanglah dalam menggalakkan penabungan, kita mensasarkan golongan yang mampu menabung. Ini kerana kita tidak mahu mereka terus berhutang, padahal mereka mampu menabung demi pendidikan anak bangsa. Maka insentif itu adalah alat yang berkesan dan kumpulan sasarnya juga adalah tepat.

Ibu bapa yang menabung dalam SSPN perlu ingat kezaliman PH-UMNO ini. Disebabkan sikap anti-rakyat PH-UMNO, ibu bapa hilang insentif untuk menabung SSPN.

Anak muda juga perlu ingat kezaliman PH-UMNO ini. Disebabkan sikap PH-UMNO yang mendendami anak muda, hutang PTPTN anak muda akan terus meningkat.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Cuai ketika khatan: Pemuda dapat ganti rugi RM3.1 juta

Seorang pemuda berumur 22 tahun yang terpotong kepala alat sulitnya ketika berkhatan 12 tahun lepas, memperoleh ganti rugi berjumlah RM3.1 juta selepas Mahkamah Tinggi Kuala Lumpur hari ini membenarkan tuntutan samannya terhadap kerajaan Malaysia dan empat lagi.

Turut turut dinamakan sebagai defendan dalam saman itu ialah pegawai perubatan dan pengarah Hospital Kuala Lipis di Pahang serta doktor pakar dan pengarah Hospital Selayang di Selangor.

Hakim Datuk Akhtar Tahir membuat keputusan itu selepas memutuskan bahawa kesemua defendan telah melakukan kecuaian terhadap keadaan yang dialami oleh pemuda itu selaku plaintif.

Beliau berkata mahkamah membenarkan ganti rugi khas seperti yang dinyatakan dalam pliding iaitu RM108,356, ganti rugi am RM2 juta, ganti rugi teruk RM500,000, ganti rugi teladan RM500,000 dan kos RM100,000 dibayar kepada plaintif oleh kesemua defendan.

Akhtar membuat keputusan itu dalam prosiding dalam talian menerusi aplikasi Zoom yang turut disertai peguam Mohamad Zainuddin Abu Bakar bagi pihak plaintif dan Peguam Persekutuan Saravanan Kuppusamy yang mewakili defendan.

Seramai tiga saksi plaintif dan lima saksi defendan memberi keterangan dalam perbicaraan yang bermula 22 September 2020.

Mohamad Zainuddin dan Saravanan ketika dihubungi pemberita mengesahkan keputusan hari ini.

Saravanan bagaimanapun berkata pihaknya akan mendapatkan arahan lanjut sama ada mengemukakan rayuan terhadap keputusan itu.

Pada 20 Februari 2019, Mahkamah Tinggi membenarkan permohonan defendan untuk membatalkan saman itu.

Bagaimanapun, Mahkamah Rayuan pada 20 Februari 2020 mengarahkan kes itu dibicarakan selepas membenarkan rayuan plaintif untuk mengetepikan keputusan Mahkamah Tinggi.

Pada 19 Julai 2018, plaintif memfailkan saman menerusinya ibunya dan mendakwa proses berkhatan pada 13 Disember 2010 adalah tidak mengikut prosedur ditetapkan apabila keseluruhan kepala alat sulitnya dipotong menyebabkan beliau mengalami kecacatan kekal apabila kemaluannya tidak dapat disambung semula.

Akibat kecacatan kekal itu, plaintif yang ketika kejadian berusia 10 tahun telah berubah sikap menjadi amat pendiam dan tidak suka berkawan dengan rakan sebaya.